Обележена 60.годишњица и Дан универзитета у Новом Саду | Министарство просвете, науке и технолошког развоја\njun 29, 2020 | Vesti\nDržavni sekretar u Ministarstvu prosvete, nauke i tehnološkog razvoja prof. dr Ana Langović Milićević obratila se danas na Svečanoj akademiji povodom 60. godišnjice i Dana Univerziteta u Novom Sadu. Ona je čestitajući Dan Univerziteta, istakla da Univerzitet u Novom Sadu ima razvijenu naučnu infrastrukturu i snažan inovativni potencijal, a da studenti postižu vrhunske rezultate u mnogim oblastima.\nMinistarstvo prosvete nauke i tehnološkog razvoja, snažno podržava rad Univerziteta u Novom sadu i pomaže u njegovom daljem razvoju. Želimo da ovaj univerzitet gradi svoju budućnost zajedno sa ostalim institucijama koje pripadaju jedinstvenom naučnom i obrazovnom prostoru Evrope, i da što aktivnije sarađuje i sa institucijama iz drugih delova sveta i regiona. Upravo iz svih navedenih razloga Vlada Republike Srbije i Ministarstvo prosvete, nauke i tehnološkog razvoja pozdravljaju sve inicijative koje predstavljaju značajan podsticaj studentima da budu što uspešniji prilikom studija, a sve u cilju kreiranja preduslova za obrazovanje budućih vrhunskih stručnjaka kojima ćemo se svi mi građani Republike Srbije ponositi, navela ja Langović Milićević.\nPrema njenim rečima, Univerzitet u Novom Sadu predstavlja jedno od najvećih obrazovnih i naučnih središta Srbije, sa više od 50.000 studenata i 5.000 zaposlenih na 14 fakulteta, i tri instituta u četiri istorijska univerzitetska grada, Novom Sadu, Somboru, Subotici i Zrenjaninu.\nPonosni smo na to što se u okviru Univerziteta realizuje gotovo 400 akreditovanih studijskih programa na nivou osnovnih, master, specijalističkih i doktorskih studija, čiji su nosioci fakulteti i Univerzitetski centar za interdisciplinarne i multidisciplinarne studije i istraživanja. Studijski programi su savremeni i prate razvoj nauke, navela je Langović.\nRektor Univerziteta u Novom Sadu Dejan Jakšić uručio je zahvalnicu Ministarstvu prosvete, nauke i tehnološkog razvoja za izuzetan doprinos i dugogodišnju kontinuiranu podršku razvoju Univerziteta i njegovih članica u oblasti visokog obrazovanja, naučnoistraživačkog rada i saradnje sa privredom.\nPredsednik Pokrajinske Vlade Igor Mirović naveo je da da je reč o najznačajnijoj obrazovnoj i naučnoj ustanovi u Vojvodini, koja već šest decenija okuplja snažnu naučnu, obrazovnu i istraživačku zajednicu.\nUniverzitet u Novom Sadu, koji je pokretač i nosilac razvoja u svim oblastima društvenog života, ne samo u našoj pokrajini nego i šire, počiva na važnim principima kao što su akademska čestitost, odgovornost i postojanost kriterijuma. Zato nakon 60 godina od osnivanja, Novosadski univerzitet zauzima u našem društvu i međunarodnim okvirima mesto kakvo i zaslužuje, rekao je Mirović.\nU okviru te podrške svakako jedan od najznačajnijih projekata jeste izgradnja Naučno-tehnološkog parka, za čiju ćemo drugu, završnu fazu radova, narednih dana potpisati ugovor, a tokom leta očekujemo i početak radova na izgradnji Instituta „Biosens“, naveo je Mirović i dodao da je pripremljen i projekat za izgradnju Studentskog kulturnog centra.\nRektor Univerziteta u Novom Sadu Dejan Jakšić istakao je da je Univerzitet postao respektabilna institucija.\nZa ovih 60 godina Univerzitet je postao respektabilna institucija, u čijem sastavu su 14 fakulteta i tri naučna instituta. Pored svega, ipak, najveća vrednost Novosadskog univerziteta jesu ljudi, više od 5.000 zaposlenih i preko 50.000 studenata, izjavio je Jakšić.\nSvečanoj akademiji prisustvovali su i rektor Univerziteta u Beogradu Ivanka Popović pomoćnik ministra prosvete, nauke i tehnološkog razvoja za visoko obrazovanje Bojan Tubić, pokrajinski sekretar za visoko obrazovanje i naučnoistraživačku delatnost Zoran Milošević, pokrajinski sekretar za finansije Smiljka Jovanović.


Na poslednjem konkursu za filmske festivale programa Kreativna Evropa i potprograma MEDIA za podršku filmskim festivalima, finansiranom od strane Evropske komisije, Festival evropskog filma Palić dobio je sredstva u visini od 46.000 evra za razvoj i unapređenje ove manifestacije, saopštili su danas organizatori.\n“Ovo je drugi put u tri godine da je FEF Palić prepoznat kao jedan od najznačajnjih festivala u ovom delu Evrope. U konkurenciji od 84 filmska festivala iz Evrope, FEF Palić je ušao među 35 kojima su ova sredstva dodeljena”, navodi se u saopštenju za javnost, uz podsećanje da je Srbija postala punopravni član ove institucije decembra 2015, a da je festival na Paliću bio prva kulturna manifestacija iz Srbije koja je 2016. dobila podršku.\nU obrazloženju stručnog tima koji je vrednovao pristigle projekte, između ostalog, stoji: “Festival posebno obraća pažnju na mladu publiku. Kvalitet sadržaja i njegova raznovrsnost su visoki. Diseminacija je dobra zahvaljujući redovnoj saradnji sa drugim festivalima i institucijama kao i celogodišnjem menadžmentu. Struktura organizacije je adekvatna i poseduje potrebno iskustvo da realizuje ovakav projekat.”\nFestival evropskog filma Palić je proglašen jednim od 6 najboljih festivala u Evropi po mišljenu međunarodnog žirija Asocijacije evropskih festivala u oblasti umetnosti za 2017/2018 godinu, i to kao jedini filmski festival, njegovo predstojeće jubilarno 25. izdanje biće održano od 14. do 20. jula.


Delegacija Odbora za inostrane poslove Narodne skupštine Republike Srbije, koju predvodi predsednik Odbora prof. dr Dragoljub Mićunović, otpočela je zvaničnu posetu Narodnoj Republici Kini susretima sa najvišim predstavnicima Svekineskog narodnog kongresa, Ministarstva inostranih poslova, Ministarstva kulture i Komunističke partije Kine.<?xml:namespace>\nTokom svih susreta obostrano je izraženo zadovoljstvo zbog nedavnog podizanja odnosa između dve zemlje na nivo strateškog partnerstva, te je u svetlu toga ukazano na potrebu i mogućnost daljeg unapređenja saradnje. Izraženo je očekivanje da će izgradnja mosta na Dunavu biti prvi od zajedničkih uspešnih ekonomskih projekata. Zamenik ministra inostranih poslova NR Kine Dzang Dzidjun (Zhang Zhijun) je naglasio da Kina visoko ceni kontinuiranu podršku Srbije konceptu i politici “jedne Kine”, a predsednik Mićunović je izrazio zahvalnost Srbije na principijelnoj i kontinuiranoj podršci Kine teritorijalnom integritetu Srbije i odbijajnju da prizna jednostrano proglašenje nezavisnosti Kosova.\nTokom više sureta sa članovima Svekineskog narodnog kongresa, članovima Odbora za međunarodne odnose i predsednikom Grupe prijateljstva sa Srbijom, postignuta je saglasnost o potrebi intenziviranja parlamentarne saradnje.\nU razgovoru sa zamenikom ministra kulture pozitivno su ocenjeni dosadašnji programi kulturne saradnje, a utvrđeno je da u toj oblasti postoje brojne mogućnosti za dalje zbližavanje dva naroda.\nU svim susretima obostrano je izraženo očekivanje da će u narednom periodu saradnja biti unapređena razmenom poseta na najvišem političkom nivou, unapređenjem trgovinske razmene, zajedničkim infrastrukturnim projektima i saradnjom u oblasti kulture i prosvete.\nDelegacija sutra nastavlja posetu Kini susretom sa potpredsednikom Svekineskog narodnog kongresa.


„Sva lica aktivizma 2.0“:”Inkluzija za sve” korak prema destigmatizaciji atipičnih osoba|Genesis Project\nKroz projekat „Sva lica aktivizma 2.0“, 50 mladih osoba je učestvovalo u radionicama, mentorskim sesijama i dijalozima koje je organizovao Genesis Project iz Banjaluke, a čiji je cilj bio da mladi osmisle svoje projekte, odnosno zagovaračke inicijative ili aktivnosti u svojim lokalnim zajednicama. Tokom završnog dvodnevnog druženja održanog 15. i 16. jula u Petrovu kod Doboja, stručni žiri odabrao je 10 projektnih prijedloga koji su i realizovani uz pomoć granta u ukupnom iznosu od 15,000 KM.\nMeđu odabranim prijedlozima je i inicijativa tima Aleksandra-Rade Ćorovića iz Banjaluke, “Inkluzija za sve”. U timu su, pored Aleksandra, učestvovali Anastasija Ćorović i Vladimir Miljević.\n“Inicijativa “Inkluzija za sve” znači mnogo za nas s obzirom da smo dobili priliku da komuniciramo sa veoma bitnim akterima ispred atipičnih populacija u našoj lokalnoj zajednici, te ostvarimo bitne/ključne kontakte sa njihovim predstavnicima i predstavnicama. Ovakvo iskustvo nam je bilo veoma potrebno kao aktivistima/cama, zagovornicima/ama i omladinskim radnicima/ama. Ima izreka “Najskuplje su lekcije učene iz vlastitih grešaka”. Zato smo sigurni da greške koje smo radili tokom implementacije inicijative ne bi ponovili na ozbiljnijim ili zahtjevnijim projektima/inicijativama”, ističe Aleksandar-Rade Ćorović iz Banjaluke.\nSmatra da je inicijativa “Inkluzija za sve” bila veoma korisna, zabavna i interesantna s obzirom da se dešavala u periodu kada nema mnogo aktivnosti udruženjima koja se bave ovim specifičnim problemima.\n“Za većinu njih je bilo veoma drago učestovati na aktivnostima i pokazati svoje umijeće i znanja. Sa druge strane (uzimajući u obzir marginalizaciju/”nepažnja” atipičnih grupa u našem društvu) predstavnicima i predstavnicama udruženja je bilo drago da postoje eksterno zainteresovane osobe za njihove svakodnevne izazove, prilike, prepreke i problem”.\nAleksandar objašnjava da su i mentori i mentorke ispred “Genesis Projekta” bili veoma susretljivi tokom čitave implementacije te da su se zalagali za ovu ideju i bili uvijek spremni da pomognu.\n“Najveći izazov u implementaciji projekta je bio vremenski okvir koji se poklapao sa sezonom godišnjih odmora te veoma kratki vremenski rok implementacije same inicijative koji uistinu nije trajao više od 10 dana”.\nObjašnjava da su nailazili i na specifične prepreke.\n“Primjerice komunikacija kroz “znakovni jezik” i “čitanje sa usana” nije bila poznata većem broju tipičnih učesnika/ca. No, gluvi, nagluvi i nijemi učesnici/e su već navikli na ovakvu situaciju i trudili su se da prenesu svoju misao, stav i razumijevanje čitave situacije što bolje mogu tipičnim učesnicima/ama. Članovi/ice Udruženja gluvih, nagluvih i nijemih su se veoma lako uključili u redovne “sportske” aktivnosti. Naši ključni akteri su i više nego zadovoljni kako realizacijom, tako i rezultatima same inicijative, imajući u vidu vremenski okvir i pojedinačne izazove koji su se predstavili tokom implementacije”.\nPodrušku su dobili i od lokalne zajednice.\n“Ona se ogleda u tri aspekta. Jedna je saradnja sa Sportskim klubom “Megalodon”, koji su obezbijedili sportsku opremu tokom implementacije aktivnosti “sporstko-rekreativna obuka”. Druga saradnja se ogleda u obezbjeđivanju prostora i prostorija u cilju održavanja radionica sa učesnicima/ama, od strane “Centar za profesionalnu rehabilitaciju i zapošljavanje invalida”. Treća je podrška u promo materijalu od strane kompanije za proizvodnju reklamnog materijala “Media Tima d.o.o.”, koja se ogleda u doniranju majica za učesnike/ce”.\nSmatra da je za dugoročno rješenje problema destigmatizacije atipičnih osoba potrebno da se problemi, prilike i prepreke atipčne populacije više izbace u vidno polje lokalne mase kako bi uvidjeli da takve osobe postoje oko nas u različitim oblicima. Sljedeći korak bi bila edukacija šire mase. Poslije tog koraka bi trebalo stvarati zagovaračka tijela za probleme, prilike i prepreke atipične populacije, te tražiti izmjene pravnih propisa i sprovođenje istih u praksu.\n“Vjerujemo da će nam stečeno iskustvo značajno doprinijeti tokom realizacije narednih aktivnosti (malih ili velikih). I dalje bismo voljeli da nastavimo sa ovakvim inicijativama. Da u naredne aktivnosti uključimo i druga udruženja koja nismo obuhvatili tokom ove inicijative. Voljeli bismo da promovišemo isto sportove koji su isključivi za atipične osobe, kao primjerice “Sjedeća odbojka”, najavljuje na kraju Aleksandar.\nProjekat „Sva lica aktivizma 2.0“!„ realizuje organizacija „Genesis Project“ iz Banjaluke, zahvaljujući podršci programa Bosnia and Herzegovina Resilience Initiative (BHRI), koji sprovodi Međunarodna organizacija za migracije (IOM), uz finansijsku podršku Američke agencije za međunarodni razvoj (USAID).


Bye Aerospace eFlyer 800 je avion čistog dizajna, koji će ponuditi dovoljno mesta za osam osoba, uključujući jednog ili dva pilota. Imaće dva motora, koje će napajati mreža električnih ćelija, raspoređenih preko njegovog rama.\nOvo je treći model u floti električnih aviona denverske kompanije, ali prvi sa dva motora. eFlyer 2 je dvosed za profesionalno treniranje letenja, koji je razvijen kada je kompanija lansirana 2014.godine, dok je eFlyer 4, četvorosed namenjen taksiranju i naprednom treniranju i došao je nešto kasnije. Oba modela imaju po 360 budućih vlasnika koji jedva čekaju da ih provozaju.\n“eFlyer 800 je prvi avion sa tehnologijom propulzije koja je sasvim elektrifikovana, a koji postiže twin-turboprop performanse i novi bezbednosti, bez CO2 emisija i izuzetno niskim operativnim troškovima”, objašnjava CEO kompanije, Džordž E. Baj.\nPrema navodima, avion je razvijen kao odgovor na sve veću potražnju za sasvim električnim avionima koji mogu obavljati lokalni ili regionalni saobraćaj, ali sa većim kapacitetom i sposobnostima, sa znatno nižom cenom rada u odnosu na tradicionalne modele koji koriste fosilna goriva.\nPrema očekivanjima, eFlyer 800 će imati prelazni opseg od 925 kilometara sa 45 rezervne baterijske energije za svoje motore i plafonom u visini od 10.66 kilometara. Avion je će imati brzi uspon od jednog kilometra po minutu, brzinu krstarenja od 518 kilometara na čas. Baj objašnjava da ga ove cifre performansi stavljaju u top pet najbržih aviona ovog tipa. Što je još važnije, avion će leteti sa cenom koja je pet puta manja u odnosu na modele koji koriste fosilna goriva, sa malo buke i bez CO2 emisija.\nKompanija se oslanja na visoku motornu i aerodinamičnu efikasnost, za koje veruje da će biti dva puta veće u odnosu na tradicionalne. Nivo performansi bi trebalo da se prevede u osamdeset procenata uštete na operativnim troškovima, što su već dokazali svojim eFlyer 2 modelom, pri čemu sat vremena njegovog leta košta 23 dolara, u poređenju sa 110 dolara koliko je neophodno za tradicionalne modele ovog tipa.\nENGINeUS motori i GENeUSGRID električna distribucija i sistem zaštite mreže dizajnira kompanija Safran, čija je saradnja sa Bye Aerospace počela pre otprilike sedam godina, uz razvoj prva dva električna modela. Obe kompanije i dalje procenjuju koji će električni pogonski sklop biti najefikasniji, uzimajući u obzir činjenicu da Safran portfolio uključuje motore koji mogu obezbediti snagu koja ide od 50kW pa do 1 MW.\nStandardne bezbednosne opcije uključuju avionski padobran i dva krilna motora, za razliku od jednog koji se montira na nosu i dualne motorne namotaje. Neprekidnu snagu će omogućavati quad-redundant pakovanje baterija. Dodatne pogodnosti, zavisnosti od razvoja i sertifikacije uključuju suplementarne solarne ćelije, sistem automatskog sletanja u hitnim slučajevima, izbegavanje reljefa i opciju za električno taksiranje na zemlji sa ciljem uštede energije.\nZa sada, cena ovog noviteta nije objavljena, ali verujemo da je zainteresovanih već sada mnogo.


Ekonomija, trgovina u centru prve debate Klinton-Tramp\nRepublikanski predsednički kandidat Donald Tramp i demokratski predsednički kandidat Hilari Klinton u prvoj predsedničkoj debati.\nAmerički predsednički kandidati Donald Tramp i Hilari Klinton izneli su svoje suprotstavljene planove o ekonomiji i američkoj ulozi u svetu pred potencijalne glasače kada su sukobili mišljenja u prvoj od tri predsedničke debate.\nTramp je ponovio tvrdnju da Klinton nema potrebnu izdržljivost i energiju za predsednika, ističući da je njena politika dovela do niza problema sa kojima se zemlja suočava, uključujući pretnju koju predstavlja grupa Islamska država.\nKlinton je predstavila Trampove ekonomske planove kao favorizovanje bogatih nad srednjom klasom i njegovu verziju takozvane "ekonomije prelivanja bogatstva." Ona je, umesto toga, pozvala na povećanje federalne minimalne nadnice, veća ulaganja u projekte infrastrukture i garantovanje jednakih plata za žene. Klinton je takodje nagovestila da njujorški milijarder možda ne želi da objavio svoje poreske podatke zato što nije tako bogat kao što se predstavlja ili zato što krije nešto što bi predstavljalo konflikt interesa u slučaju da bude izabran.\nDonald Tramp je okrivio Hilari Klinton za, kako je rekao, "štetne" trgovinske sporazume koje su Amerikance koštale poslova. Kao primer je naveo da Meksiko naplaćuje porez na proizvode koji se uvoze iz SAD, dok SAD ne naplaćuju porez na meksičke proizvode koji se uvoze u zemlju. On je naveo da Kjlinton "to radi" već 30 godina, aludirajući na njenu dugu karijeru na američkoj političkoj sceni.\nKako ističe Asošijejted Pres, tokom tog vremena, Klinton je bila prva dama, senatorka iz Njujorka i državna sekretarka, što nisu položaji koji bi joj omogućili primarnu ulogu u uspostavljanju trgovinskih sporazuma.\nTramp je takodje kritikovao Severnoamerički sporazum o slobodnoj trgovini koji je usvojen za vreme mandata Bila Klintona, supruga Hilari Klinton. Nestranačka Kongresna istraživačka služba navodi da je sporazum iz 1994 imao "relativno mali" uticaj na američku ekonomiju.\nKlinton je odbacila Trampove tvrdnje da je Sporazum o transpacifičkom partnerstvu nazvala "zlatnim standardom" svih trgovinskih sporazuma i kasnije obrnula stav nakon što je on izrazio protivljenje TPP-u. Klinton je sinoć izjavila da je, umesto toga, izražavala nadu "da će to biti dobar sporazum." Medjutim, posle provere činjenica, Asošijejted Pres navodi da je Klinton 2012. zaista nazvala TPP "zlatnim standardom" i da je promenila mišljenje o tom sporazumu tokom primarnih izbora, suočena sa Bernijem Sandersom, koji se snažno protivio sporazumu.\nKada je Tramp doveo u pitanje njenu "izdržljivost", Klinton je podsetila na svoje iskustvo na položaju državne sekretarke za vreme prvog mandata predsednika Baraka Obame, kada je posetila više od stotinu zemlja i pregovarala o sklapanju mironih sporazuma i prekida vatre. Tramp je odgovorio da dok Hilari poseduje iskustvo, u pitanju je "loše iskustvo".\nOn je oštro kritikovao nuklearni sporazum koji su SAD i pet svetskih sila postigle sa Iranom kako bi ograničio svoj nuklearni program, dok je Klinton taj sporazum navela kao primer efikasne diplomatije kojom je presečen put Irana ka sticanju nuklearne bombe.\nDvoje kandidata se saglasilo da nuklearno oružje predstavlja najveću pretnju sa kojom se svet suočava, i da nikome ko se nalazi na listi potencijalnih terorista ne bi smelo da bude dozvoljeno da kupi oružje.\nKada je reč o ratu u Iraku, Tramp je odlučno tvrdio da nikada nije podržavao rat, uprkos starim intervjuima iz 2002. i 2003. koji pokazuju suprotno. On je kritikovao Obaminu administraciju zbog načina na koji je sprovodila povlačenje američkih vojnika, navodeći da je najmanje 10.000 vojnika trebalo da ostane u toj zemlji, i da bi to, zajedno sa "uzimanjem nafte", sprečilo uspon Islamske države.\nKlinton je ukazala na nespremnost iračke vlade da pristane na Sporazum o statusu snaga kojim bi se američkim vojnicima pružila pravna zaštita kao ključni argument u odluci da se američke snage povuku iz Iraka.\nOba kandidata su se osvrnula na pretnju sajber napada iz stranih zemalja, ističući da SAD treba da učine više da bi odgovorili na njih.\nKlinton je pozvala na sistem krivičnog pravosudja da "obnovi poverenje izmedju zajednica i policije" i osigura da policija primenjuje silu samo u slučajevima kada je to zaista neopohodno.\nTramp je naglasio potrebu da se "u zemlju vrate red i zakon" i promovisao svoj plan da se ponovo uspostavi kontroverzna policijska praksa "zaustavljanja i pretresa", primenjivana u Njujorku.\n"Imamo situaciju da u siromašnim četvrtima u našim gradovima, Afroamerikanci i Hispanici žive u paklu jer je sve tako opasno. Ako šetate ulicom, na vas se puca", rekao je Tramp. Klinton je odbacila takav pogled na crnačke zajednice nazivajući ga "suviše mračnim." "Postoji mnogo toga na šta treba da budemo ponosni i što treba da ističemo i podržavamo", poručila je demokratska predsednička kandidatkinja.\nPolemika o mejlovima\nHilari Klinton je ponovila da preuzima odgovornost što je koristila privatni server za imejlove Stejt Departmenta. Kada je Donald Tramp tokom debate izjavio da će predati svoje poreske podatke kada njegova rivalka objavi, kako je rekao "33.000 obrisanih imejlova", Klinton je odgovorila: "Pogrešila sam što sam koristila privatni server i preuzimam odgovornost za to."\nTramp je izjavio da je Klinton primorala pomoćno osoblje i tehnološke stručnjake da se pozovu na Peti amandman kako se ne bi kompromitovali i samooptužili tokom istrage njenog korišćenja imejlova na položaju državne sekretarke.\nPitanje Obamine krštenice\nKada se u debati otvorilo pitanje Trampovog višegodišnjeg osporavanja činjenice da je američki predsednik Barak Obama zaista američki državljanin, republikanski kandidat je okrivio Klinton da je prva započela da širi lažnu tvrdnju da je Obama rodjen van SAD. On je naveo da je saradnik Bila i Hilari Klinton, Sidni Blumental radeći za Hilarinu kampanju 2008. počeo da širi priču da je Obama rodjen u Keniji. Blumental, medjutim, nije radio za izborni štab Hilari Klinton. Republikanski kandidat je takodje naveo da je bivša saradnica Klinton, Peti Solis Dojl, priznala da je član Hilarinog tima pokušao da proširi istu lažnu glasinu. Dojl navodi da je izborni štab Hilari Klinton otpustio saradnika nižeg nivoa koji je pokušao da širi druge glasine o Obaminoj religiji. "Klinton nije uspela da dobije Obaminu krštenicu. Kada sam se ja umešao, ja sam u tome uspeo", naglasio je Tramp tokom debate.\nPoslednje pitanje u debati postavljeno kandidatima glasilo je da li će prihvatiti ishod glasanja, kakav god on bio. Hilari Klinton je odgovorila da veruje u demokratiju i pozvala gradjane da glasaju kao da im budućnost zavisi od toga, ističući da to i jeste slučaj. Tramp je pomenuo mogućnost da će doći do izbornih manipulacija ali je naveo da će ukoliko Klinton pobedi na kraju, apsolutno podržati nju i priznati njenu pobedu.\nModerator Lester Holt je povremeno dozvoljavao kandidatima da govore u glas i često "probijaju" vremensko ograničenje od dva minuta za svaki odgovor.\nSledeća debata biće održana 9. oktobra. Trampov potpredsednički kandidat Majk Pens i potpredsednički kandidat Hilari Klinton vodiće svoju debatu 4. oktobra.\nSAD: Predsednička debata možda prelomni trenutak


17. IZVJEŠTAJ SB UN: Izetbegović nekažnjeno podriva Srpsku | Trebinje Live\n17. IZVJEŠTAJ SB UN: Izetbegović nekažnjeno podriva Srpsku\nRepublika Srpska uputila je 17. izvještaj Savjetu bezbjednosti Ujedinjenih nacija. Novi izvještaj Vlade Republike Srpske poslat je uz propratno pismo predsjednika Srpske Milorada Dodika generalnom sekretaru Ujedinjenih nacija Antoniju Guteresu, povodom predstojeće debate o situaciji u BiH u ovoj instiituciji.\nU pismu je Republika Srpska najviše pažnje skrenula na neustavno djelovanje Izetbegovića kada je riječ o, kako je istakao predsjednik Republike Srpske u svom pismu, frapantnom neustavnom pokušaju da jednostrano pokrene postupak protiv Srbije pred Međunarodnom sudu pravde u Hagu, uprkos protivljenju druga dva člana Predsjedništva BiH.\nЈedan od mnogih bio je i pokretanje revizije tužbe protiv Srbije pred Međunarodnim sudom pravde u Hagu, i pored protivljenja druga dva člana Predsjedništva.\n"Izetbegović je osporio legitimitet Srpske tražeći zabranu obilježavanja Dana Republike, proslave dana osnivanja Republike Srpske, koji se godinama i u miru obilježavao. Iako je Republika Srpska izmijenila zakone o tom danu da bi ih uskladila sa odlukom Ustavnog suda BiH, SDA i njeni saveznici optužili su Srpsku da prkosi Ustavnom sudu", piše u Izvještaju.\nČak su se i američki zvaničnici, podržavajući planove SDA, protivpravno uplitali u unutrašnja pitanja BiH, i zaprijetili sankcijama ako njihovi zahtjevi ne budu ispunjeni, navedeno je u Izvještaju. Tu prijetnju na kraju su i sproveli uvodeći sankcije predsjedniku Srpske.\n"SDA nastavlja da koristi Tužilaštvo BiH kao političko oružje protiv zvaničnika Republike Srpske", navodi se u Izvještaju.\nU pismu je naglašeno da Srpska, uprkos bošnjačkim tvrdnjama, ne traži otcjepljenje od BiH, već radi na realizaciji decentralizovanog dejtonskog sistema koji, kako je EU jasno rekla, nije prepreka članstvu zemlje u EU.\nInstitucijama pravosuđa BiH potrebne su duboke reforme, mjere na sprečavanju diskriminacije žrtava ratnih zločina na osnovu nacionalne pripadnosti i sprečavanje uplitanja politike u odluke Tužilaštva BiH, navodi se u Izvještaju.\n"Nužno je reformisati Ustavni sud BiH kojim hara politički uticaj, a čije su pozicije rezervisane za strance nespojive sa suverenitetom BiH i članstvom u EU", piše u Izvještaju Republike Srpske Savjetu bezbjednosti Ujedninjenih nacija.\nZvaničnici Srpske su posebnu pažnju skrenuli i na ostale prijetnje po bezbjednost i napredak BiH, ali i na načine na koje SDA radi na tome da BiH pretvori u utočište džihadista.\n"SDA je izvršila pritisak na direktora Agencije za statistiku BiH da nezakonito nametne program obrade podataka iz popisa stanovništva u BiH, kojim su rezultati uvećani iz političkih razloga", navodi se u Izvještaju.\nMeđu ključnim stavkama u izvještaju jeste to da Republika Srpska traži vraćanje političke strukture koja je uspostavljena Dejtonskim sporazumom, da Izetbegović treba da bude pozvan na odgovornost zbog kršenja Ustava BiH, da je Dejtonska struktura od suštinskog značaja za budućnost BiH, ali i da Tužilaštvo BiH služi politici, a ne pravdi.


Srpski član Predsedništva BiH Milorad Dodik izjavio je da Rusija želi da gradi gasovod i bude prisutna na prostoru Republike Srpske.\nDodik, koji je juče u Beogradu razgovarao sa ruskim premijerom Dmitrijem Medvedovim, rekao je da Rusi imaju interes da svoje energente, u čemu su veoma bogati, distribuiraju širom sveta do potrošača za koje smatraju da mogu da budu njihovi konzumenti.\n- U tom pogledu je njihov interes jasan. Oni žele da grade gasovod i žele da sa stanovništa energenata budu prisutni na ovom prostoru - rekao je Dodik za Radio-televiziju Republike Srpske.\nOn je dodao da to nekima ne odgovara, te da je poznato da Amerikanci hoće da se prodaju gas koji se komprimuje iz Amerike, ali je to nazvao odnosima velikih koji imaju svoje interese.\n- Mi ovde treba da izaberemo ono što je jeftinije i za nas dugoročno sigurnije - ocenio je Dodik.\nDodik je istakao da je susret sa ruskim premijerom prošao u prijateljskom razgovoru, kao i da su pričali o poziciji Rusije.\nPrema njegovim rečima, Rusija se stabilizovala posle sankcija, što je definitivno svima jasno, pa i onima na zapadu.\n- Ali, Rusija nema agresivnu politiku, ni na regionalnom ni na bilo kojem drugom planu - smatra Dodik.\nDodik je rekao da je Medvedevu poznato da u BiH nema vlasti, kao da su poznati i razlozi, pre svega, Akcioni nacionalni plan.\nDodik i predsednica Republike Srpske Željka Cvijanović razgovarali su juče sa ruskim premijerom Dmitrijem Medvedovim koji je u Beograd stigao na proslavu obeležavanja 75 godina od oslobođenja grada.\n"NE MENJA SVOJE STRATEŠKO OPREDELJENJE" Dodik: Srpska ne namerava da uđe u NATO\nVidović: Budžet Srpske u plusu više od 90 miliona maraka\nCvijanović: Za nas u Srpskoj ne postoji važniji zadatak od učvršćivanja odnosa i većeg povezivanja sa Srbijom\nNAJVEĆI RAST U OBLASTI STANOVANJA Ovako izgledaju cene onoga bez čega građani Srpske NE MOGU


Fudbaleri Srbije i Crne Gore pripremaju se za predstojeći mundijal\nDok se bliži Svetsko prvenstvo u fudbalu, koje se igra ove godine u Nemačkoj, igrači Srbije i Crne Gore nastavljaju pripreme, uprkos predstojećem referendumu o nezavisnosti Crne Gore. Saradnik Glasa Amerike Kris Mičel izveštava da referendum neće uticati na šanse Srbije i Crne Gore u junu.\nDok se Crnogorci pripremaju za referendum 21. maja, o svojoj političkoj budućnosti, njihova kratkoročnija budućnost na fudbalskom terenu je izvesnija. Srbija i Crna Gora nastupa na Svetskom kupu u junu i Aleksandar Bošković iz Fudbalskog saveza Srbije kaže da su igrači rešeni da se nadmeću zajedno, bez obzira na ishod referenduma.\n«Niko iz Srbije i Crne Gore sada ne misli na politiku. Kolege i igrači iz našeg nacionalnog tima i saveza i takođe iz oba republička saveza, svi misle kako najbolje da se predstavimo na Svetskom kupu.»\nBez obzira što će reprezentacija na Svetskom kupu 2006, biti zajednička, Bošković kaže da bi referendum mogao da donese promene u budućnosti, s obzirom da Crnogorci treba da glasaju o nezavisnosti. Ipak, za sada, igrači, kako kaže, s nestrpljenjem očekuju nastup na najpopularnijem sportskom događaju na svetu. Posle iznenađujućih kvalifikacija bez poraza, Srbija i Crna Gora se našla u grupi sa dva od pet najvećih favorita – Holandijom i Argentinom, a u grupi je i Obala Slonovače. Bošković, šaleći se, kaže da je to veliko potcenjivanje Srbije i Crne Gore.\n«Hteli bismo da zamenimo Obalu Slonovače - Brazilom, jer bismo onda mogli da kažemo da imamo pravi mali Svetski kup u jednoj grupi, a to bi nam zaista odgovaralo.»\nIpak, Bošković dodaje da se njegova Srbija i Crna Gora s optimizmom priprema za turnir.\n«Na tom polju, pokušaćemo da nađemo put do Sunca, to je sve što mogu da kažem.»\nSrbija i Crna Gora Svetski kup počinje utakmicom sa Holandijom, 11. juna u Lajpcigu.


Finansijsko čudo iz Doboja - Zašto je "Elektro Doboj" najuspješnije preduzeće u sistemu "EPRS"? - NOVI GLAS\nFinansijsko čudo iz Doboja – Zašto je “Elektro Doboj” najuspješnije preduzeće u sistemu “EPRS”?\nNa noge su im dolazili direktori iz „Elektroprivrede Srbije“ da vide u čemu je njihova tajna uspjeha. Predstavnici Hrvatske elektroprivrede nisu vjerovali dokle su stigli sa daljinskim očitavanjem struje.\nKoliko god je teško povjerovati, ovdje nije riječ o poslovanju kompanije u nekoj zemlji Zapadne Evrope, već o našem preduzeću iz sistema „Elektroprivrede RS“. To je distributivno preduzeće „Elektro Doboj“, koje snabdjeva oko 98.000 potrošača električnom energijom.\nJedan od najimpozatnijih rezultata jeste sigurno taj da su na bankovnim računima na kraju prošle godine imali čak 13,2 miliona konvertibilnih maraka. Još nevjerovatnije zvuči činjenica da su imali novca više nego zajedno svih ostalih devet preduzeća iz sistema „Elektroprivrede RS“, koji su na računima prikazali ukupno oko 7,4 miliona konvertibilnih maraka. Dakle, gotovo duplo više.\nDistributivni gubici „Elektro Doboja“ su godinama najniži u odnosu na ostala distributivna preduzeća i iznose oko šest odsto, dok drugi premašuju i 12 odsto. „Elektro Doboj“ posluje pozitivno, a desetak godina imaju gotovo identičan broj radnika – oko 400. Za razliku od drugih preduzeća u ERS koja kubure sa viškom zaposlenih.\nKada je nedavno za vršioca dužnosti „Elektrokrajina“ Banjaluka imenovan Dragan Čavić, jedna od prvih njegovih izjava u javnosti bila je kako će za početak razgovarati sa menadžementom „Elektro Doboja“ u cilju primjene dobre prakse. I bio je na sastanku, a kolege iz Doboja su mu „posudili“ dva inženjera da mu pomognu na početku rada.\nDugogodišnji direktor „Elektro Doboja“ Milenko Cvijanović za Srpskainfo kaže da ne postoji nikakva tajna u poslovanju ovog preduzeća.\n– Trudimo se da racionalno poslujemo – kaže Cvijanović.\nIstiče da su distributivni gubici smanjeni na osnovu planskog ulaganja u mrežu.\n– Nismo napravili nikakav podvig, već samo kontinuirano ulažemo i radimo svoj posao – ocjenjuje Cvijanović, koji kaže da je u naredne tri godine cilj da smanje gubitke na pet odsto.\nPametnim investiranjem došli su do toga da je više od polovine potrošača na takozvanom daljinskom sistemu, odnosno njih 53.000, a 10.500 potrošača na daljinski sistem isključuju i uključuju.\n– Nama su kolege iz Hrvatske elektroprivrede rekli da nisu stigli do tog nivoa – kaže Cvijanović.\nIpak, i ovo preduzeće ima problema, a to je smanjenje broja potrošača zbog odlaska porodica u inostranstvo.\nJedan od planova „Elektro Doboja“ za naredni period jeste gradnja malih hidroelektrana na rijeci Bosni.\nSlobodan Ostojić, doskorašnji radnik u „Elektro Doboju“ kaže za Srpskainfo da se kvalitetnim odnosom prema investicijama došlo do smanjenja gubitaka, a time i do para na računima.\n– Ja sam radio kao šef kontrole. Kada sam prije dvadesetak godina došao u firmu, gubici na mreži su bili oko 20 odsto. To je rješeno tako što smo uložili novac tamo gde je bila najveća krađa struje i to je najbrži način da se povrati investicija – otkriva Ostojić.\nNavodi da su najveće gubitke imali u prigradskim naseljima.\n– Ljudi se preko noći priključe na mrežu koja ide preko njihovih kuća i napune termoakumulacionu peć i ujutru se isključe – ilustruje Ostojić. Onda je „Elektro Doboj“ ulagao na takva područja i rezultat je uskoro postao vidljiv.\nPohvale i od uprave\nUprava „Elektroprivrede RS“ na čelu sa Lukom Petrovićem nedavno je dala preporuke distributivnim preduzećima iz sistema ERS da slijede primjer „Elektro Doboja“.\n– Najbolji primjer odgovornog i efikasnog poslovanja je „Elektro Doboj“, koji je u prošloj godini imao gubitak električne energije od svega pet odsto u odnosu na količinu preuzetu sa prenosne mreže, što je razultat za pohvaliti – rečeno je nakon nedavnog sastanka uprave ERS sa menadžemntom „Elektro Doboja“.\nIzgubio kontrolu nad “Mercedesom” pa udario u stub ulične rasvjete\nVelika tragedija najbogatijeg Danca – Izgubio troje djece u jučerašnjem terorističkom napadu!


Foto: Facebook/Skupština Crne Gore | Rezolucija o Srebrenici uzburkala region i dovela u pitanje crnogorsku vladu\nDejan Šajinović 18.06.2021 19:00\nPODGORICA, BANJALUKA - Odluka crnogorskog parlamenta da usvoji rezoluciju u kojoj stoji da se osuđuje genocid u Srebrenici uzburkala je duhove u regionu, ali i izazvala burne reakcije među srpskim političkim predstavnicima u Crnoj Gori, Srbiji i BiH.\nU sve tri zemlje politički predstavnici srpskog naroda osudili su predstavljanje zločina nad srebreničkim Bošnjacima kao genocid, a zbog ovog čina bi uskoro mogla da padne i Vlada koju predvodi Zdravko Krivokapić, kojeg optužuju da je koautor ove rezolucije.\nUpravo je Andrija Mandić, jedan od lidera Demokratskog fronta i jedan od političara koji drži ključeve Krivokapićeve vlade, već pozvao na formiranje nove vlade. On, naime, smatra da su Krivokapić, Aleksa Bečić, predsjednik parlamenta i predsjednik Demokratske Crne Gore, i Dritan Abazović, predsjednik Ure, napravili dogovor s Milom Đukanovićem, predsjednikom Crne Gore, te da je zbog toga, kako je istakao za RTS, potrebno resetovati koalicione odnose na 31. avgust prošle godine. Podsjećanja radi, Krivokapićeva vlada ima tijesnu većinu u odnosu na poraženi Đukanovićev DPS, a bez Mandićeve podrške nemoguće je da opstane.\n"Glasanje za rezoluciju o Srebrenici, koju nije izglasao ni parlament BiH, ide na štetu srpskog naroda i RS. Poslanici Demokratskog fronta su napustili parlament i sada pored krize Vlade imamo i krizu parlamenta. Pozvali smo koalicione partnere da resetujemo odnose, da napravimo nove dogovore, formiramo novu vladu, ali ako ne budemo to mogli da učinimo onda ćemo uz pomoć prelazne vlade organizovati nove izbore", naglasio je za RTS Mandić.\nO ovoj rezoluciji oglasili su se i Aleksandar Vučić, predsjednik Srbije, kao i Milorad Dodik, predsjedavajući Predsjedništva BiH.\nVučić je rekao da Srbija neće donositi ishitrena rješenja, da će proučiti odluku parlamenta Crne Gore, a srpskom narodu u toj zemlji je poručio da drži glavu gore.\n"Građani Srbije, narode, glavu gore! Imaćemo još rezolucija i deklaracija u regionu. Sve će biti prepisane britanske rezolucije, Saveta bezbednosti i neke druge rezolucije i svi će da govore kako to nije upereno protiv srpskog naroda, a svima je jasno protiv koga su donete. Ali, mi ćemo nastaviti da razgovaramo sa svima, radimo zajedno sa svima, pokazujemo narodima u okruženju da sa njima želimo da podelimo najbližu saradnju, a Srbiju u njenom usponu i njenom rastu niko neće moći da zaustavi", naglasio je Vučić i istakao da treba graditi mir i stabilnost u regionu.\nDodik je za RTRS ocijenio odluku crnogorskog parlamenta kao neprijateljski čin te da je neprihvatljivo da parlament Crne Gore usvaja ovakvu rezoluciju, koja još nije usvojena ni u BiH. Dodao je da je Skupština Crne Gore na mala vrata uvela i verbalni delikt u državu koja se vijekovima dičila slobodarstvom.\n"Ako Parlamentarna skupština BiH nije donijela sličan dokument, onda se postavlja pitanje zašto je to uradila Crna Gora i postavlja se pitanje da li je to akt miješanja u unutrašnje stvari? Ako politika BiH nije mogla da dođe do konsenzusa o tom pitanju, kako je moguće da oni imaju pravo o tome da pričaju? Da li je to pranje njihove savjesti", rekao je Dodik.\nO rezoluciji se oglasio i Zdravko Krivokapić, i dalje predsjednik Vlade Crne Gore, koji je Mandića optužio da zajedno s Đukanovićem dogovara rušenje njegove vlade.\n"Poštovani građani, morate otvoreno biti upoznati s igrom koja se medijski plasira i koja će se tek medijski aktuelizovati u narednim danima, ali budite sigurni da su svi iz Vlade i parlamentarne većine koje DF danas optužuje za izdaju spremni da vašu i našu pobjedu na avgustovskim izborima odbrane po cijenu svojih života. Demokratski front je bojkotom Skupštine sada i javno postao dio parlamentarne većine sa DPS-om", naglasio je Krivokapić.\nOčekivano, rezolucija o Srebrenici je u Sarajevu dočekana s odobravanjem, a Šefik Džaferović, bošnjački član Predsjedništva BiH, ocijenio ju je kao civilizacijski iskorak koji, kako je naglasio, predstavlja doprinos obnovi povjerenja i jačanju mira i stabilnosti u regionu.\n"Prihvatanje činjenica utvrđenih u presudama Međunarodnog suda pravde i Haškog tribunala je jedini ispravan put u sagledavanju prošlosti, a suočavanje sa istinom i prihvatanje pravde jeste nužan uslov izgradnje trajnog mira i zdravih odnosa", istakao je on.\nS njim se slaže i Željko Komšić, hrvatski član Predsjedništva BiH, koji je poručio da bi crnogorski primjer trebalo da slijede BiH i Srbija.\n"Smatram to civilizacijskim činom posebno zbog činjenice da se time zabranjuje negiranje genocida", poručio je Komšić.\nRezolucija je usvojena sa 55 glasova "za", protiv je bilo 19 poslanika, a uzdržanih sedam, a osim toga Skupština Crne Gore smijenila je i ministra pravde Vladimira Leposavića.\nCrna Gora Rezolucija o Srebrenici


LSV: Sutra u pet do 12 protest paora na traktorima ispred Skupštine Srbije | Autonomija\nLSV: Sutra u pet do 12 protest paora na traktorima ispred Skupštine Srbije\nMUP Srbije dozvolio je “određenom broju traktora” da uđu u Beograd, LSV ne želi da otjkrije trasu\nLiga socijaldemokrata Vojvodine (LSV) organizovaće sutra u “pet do 12” protestnu vožnju traktora ispred Skupštine Srbije, saznaje agencija Beta u toj stranci.\nMUP Srbije dozvolio je “određenom broju traktora” da uđu u Beograd, dođu do Skupštine Srbije i predaju zahteve za povlačenje Predloga zakona o poljoprivrednom zemljištu u republičkom parlamentu, kazao je izvor iz LSV.\nU LSV nisu želeli da govore ni o trasi niti o drugim pojedinostima protestne vožnje.\nGeneralni sekretar LSV Bojan Kostreš izjavio je danas da je u razgovoru sa predstavnicima Ministarstva unutrašnjih poslova Srbije (MUP) insistirao da se poljoprivrednicima omogući da uđu traktorima u Beograd i da izraze protest protiv zakona o poljoprivrednom zemljištu.\nKostreš je ranije danas za agenciju Beta rekao da LSV insistira na tome da paori imaju pravo da iznesu svoje zahteve i nezadovoljstvo u Beogradu i dodao da ta stranka shvata da je nemoguće obezbediti da u glavni grad dođe nekoliko stotina traktora.\n“Razumemo da bi ulazak nekoliko stotina traktora paralisao čitav grad i da je to nemoguće i iz organizacionih i iz bezbednosnih razloga. Ali, mi insistiramo na tome da paori mogu da iznesu svoje opravdane zahteve u Beogradu i sigurni smo da može da se pronađe rešenje”, kazao je Kostreš.\nOn je apelovao i na policiju i na paore koji su danas krenuli ka Beogradu da budu uzdržani, kako ne bi došlo do incidenata koji nikome nisu potrebni.\nPredsednik Asocijacije poljoprivrednika Miroslav Kiš najavio je da će paori ostati na putevima i tokom noći, dok je Ministarstvo poljoprivrede saopštilo da je spremno za razgovor.


Erdogan: 250.000 ljudi beži iz sirijskog Idliba prema Turskoj - Svet - Dnevni list Danas\nPočetna » Svet » Erdogan: 250.000 ljudi beži iz sirijskog Idliba prema Turskoj\nTurski predsednik Redžep Tajip Erdogan izjavio je danas da 250.000 migranata beži prema Turskoj iz severozapadne sirijske pokrajine Idlib i da će Ankara pokušati da ih spreči da pređu granicu.\n0Piše: Beta 02. januara 2020. 15.51\n„Upravo sada, 200.000 do 250.000 migranata kreće se prema našim granicama. Pokušavamo da ih sprečimo nekim merama, ali nije lako. Teško je, i oni su ljudi“, rekao je Erdogan na konferenciji u Ankari, javila je Hina.\nTurska je primila oko 3,7 miliona izbeglih Sirijaca, što je najveća izbeglička populacija na svetu i strahuje od novog izbegličkog talasa iz Idliba.\nVlasti koje kontrolišu oko 70 odsto sirijske teritorije saopštile su u nekoliko navrata da su rešene da povrate kontrolu i nad Idlibom.\nSnage sirijskog predsednika Bašara el Asada uz podršku ruskog ratnog vazduhoplovstva od 16. decembra su pojačale bombardovanje tog područja dok se na tlu vode borbe sa džihadistima i pobunjenicima, uprkos primirju najavljenom u avgustu.


ODNOSI Predsjednik PDP-a danas u Hamburgu\nOna je na čelu vladajuće stranke u Njemačkoj naslijedila Angelu Merkel\nBranislav Borenović i Anegret Kramp-Karenbaur\nPredsjednik PDP-a Branislav Borenović sastao se danas u Hamburgu sa novoizabranom predsjednicom Hrišćansko-demokratske unije (CDU) Anegret Kramp-Karenbaur (Annegret Kramp-Karrenbauer), koja je na čelu vladajuće stranke u Njemačkoj naslijedila Angelu Merkel.\n- Čestitao sam Kramp-Karenbauer, nasljednici Angele Merkel, na izboru za lidera najjače stranke u Njemačkoj i Evropi. S druge strane, ona je meni čestitala na izboru u Parlament BiH i na vođenju PDP-om - kazao je za Vijesti.ba Borenović, koji na poziv CDU-a prisustvuje dvodnevnom stranačkom Kongresu.\nOsim sa novom predsjednicom CDU-a, predsjednik PDP-a razgovarao je na marginama Kongresa i sa Ralfom Brinkhausom, šefom poslaničkog Kluba CDU/CSU u njemačkom parlamentu, ali i sa članicom CDU-a, veterankom evropske politike Doris Pak (Pack).\nPodsjećamo, Anegret Kramp-Karenbauer izabrana je sinoć za novu predsjednicu CDU-a sa 517 glasova delegata, dok je njen najveći rival Fridrih Merc (Friedrich Merz), osvojio 482 glasa.\nDrugog dana Kongresa, kako saznaju Vijesti.ba, fokus razgovora je na tome da li će nova predsjednica uspješno naslijediti neprikosnovenu Angelu Merkel, koja je na čelu CDU-a bila 18 godina, a u svom oproštajnim govorom pozvala je članove da pokažu jedinstvo i otvore novo poglavlje.\nNajveći teret za novoizabranu predsjednicu mogli bi zasigurno biti izbori za Evropski parlament, koji će biti održani za šest mjeseci, te provođenje programa nastavka jačanja njemačke ekonomije, kao i sigurnosni, trgovinski i migrantski izazov\nBranislav Borenović Annegret Kramp-Karrenbauer\nBorenović: U novom sazivu parlamenta RS PDP će djelovati opoziciono\nBorenović: Velika odgovornost na novoj generaciji političara\nPDP ostaje u opoziciji, biće alternativa novoj vlasti


BOLJEVIĆ: Da li nam je u interesu da imamo servis Hitne pomoći, i zašto nas eksperti ubjeđuju da nije – Portal Luca\nBOLJEVIĆ: Da li nam je u interesu da imamo servis Hitne pomoći, i zašto nas eksperti ubjeđuju da nije\nUkidanjem podstanice Zavoda za hitnu medicinsku pomoć Golubovci, bez pružanja ove vrste pomoći ostaje teritorija koja broji preko 20.000 stanovnika, saopštio je odbornik DPS u Skupštini opštine u okviru Glavnog grada Golubovci Miroslav Boljević.\n“Osim toga, ova podstanica je od izuzetne važnosti tokom ljetnje turističke sezone usljed frekventnog saobraćaja, eventualnih saobraćajnih nezgoda, a zadužena je i za pomoć na terenu. Tako, za slučaj potrebe pružanja hitne medicinske pomoći stanovnici Zete i turisti, morali bi da čekaju ekipu iz Podgorice, što bi značilo i veći protok vremena. Ako znamo da jedan minut može značiti spašavanje nečijeg života, jasno je kakve posljedice ovo može imati”, naveo je on.\nDodaje da je veliki problem i nedostatak dovoljnog medicinskog osoblja. Dom zdravlja ne radi do 21 sat, kako je ranije bio slučaj, a stanovnici Zete pomoć izabranog doktora mogu, recimo, vikendom dobiti samo u periodu od 7 do 12 sati.\n“Prisjetimo se, godinama unazad radilo se na poboljšanju zdravstvene njege, što je kao rezultat imalo da početkom 2000. godine dobijemo servis Hitne pomoći. U početku je to bio servis koji je bio na usluzi samo tokom noći, a kasnije i tokom čitavog dana. A u cilju rasterećenja Doma zdravlja u Golubovcima, prije nekoliko godina mještanima Gornje Zete na usluzi je predat Dom zdravlja u KAP”, naveo je on.\nOn pita da li su građani Zete, manje važni aktuelnim zdravstvenim vlastima, jer osim što su na najdirektniji način, svojim nečinjenjem, doveli u opasnost živote više od 20.000 građana, smatrali su i da nije neophodno iste blagovremeno obavijestiti o novonastalim promjenama.\n“Ovo nije ništa drugo do demonstracije samovolje, kojom se pokušava prikriti neznanje, a ujedno sprovoditi revanšizam prema opštinama u kojima još nije došlo do “osvježenja”. Ovakvim činjenjem ne preostaje nam ništa drugo nego da plaćamo prevoz do Podgorice ili da pomoć potražimo u nekim privatnim zdravstvenim ustanovama i pored činjenice da uredno izdvajamo novac za zdravstveno osiguranje. Neće ni ovo dugo”, zaključio je Boljević.


Tramp ne odustaje od tarifa na uvoz čelika i aluminijuma\nBela kuća je saopštila da je predsednik Tramp u telefonskom razgovoru sa kanadskim premijerom Džastinom Trudoom naglasio da je posvećen sporazumu o slobodnoj trgovini SAD, Kanade i Meksika koji bi bio "pravedan prema sve tri zemlje."\nDvojica lidera razgovarala su juče usred pregovora u Meksiko Sitiju o izmenama sporazuma o slobodnoj trgovini u Severnoj Americi (NAFTA) koji je sklopljen 1994. Nekoliko dana ranije, Tramp je naveo da planira da uvede tarife od 25 procenata na uvoz čelika u SAD, kao i 10 procenata na uvoz aluminijuma. Obe odluke bi pogodile Kanadu, koja je veliki izvoznik metala u SAD. Trampov plan izazvao je ogorčenje i kritike međunarodne zajednice kao i kod nekih članova njegove republikanske partije.\nTrgovinski predstavnici Sjedinjenih Država, Meksika i Kanade su bili nasmejani dok su pozirali fotografima, ali je najnovija runda pregovora o izmenama Sporazuma o slobodnoj trgovini u Severnoj Americi, poznatog kao NAFTA, okončana bez dogovora.\nRazgovori su bili poremećeni zbog obećanja američkog predsednika Donalda Trampa da će uvesti tarife u visini od 25 odsto na uvoz čelika i 10 odsto na uvoz aluminijuma.\nNa sastanku u Beloj kući sa izraelskim premijerom Benjaminom Netanjahuom, Tramp je nagovestio da bi Kanada i Meksiko mogli da budu donekle izuzeti tarifa, pod jednim uslovom.\n“Ako ne postignemo dogovor, ja ću se povući iz NAFTA-e ali ako postignemo dogovor koji bi bio pravedan prema radnicima i američkom narodu, onda bi tarife za uvoz čelika iz Kanade i Meksika mogle da budu uključene u te pregovore.”\nPosle neuspešnih pregovora o NAFTA-i, kanadska ministarka inostranih poslova, Kristija Frilend, rekla je da je njena zemlja spremna da se suprostavi Sjedinjenim Državama.\n“Ako bi bile uvedene restrikcije na kanadski čelik i aluminijum, Kanada bi preduzela odgovarajuće, odgovorne recipročne mere kako bismo zaštitili svoje trgovinske interese i svoje radnike.”\nTrampov plan predstavlja potencijalni rizik da će doći do odmazde u vidu uvodjenja tarifa od strane američkih trgovinskih partnera, kaže medjunarodni ekonomista Bil Adams iz banke PNC.\n“Ono što se obično dogodi, kada SAD uvedu tarife za neki strani proizvod, naši trgovinski partneri na diskretan način uzvrate merama protiv američkog izvoza i situacija obično ne eskalira dalje od toga.”\nVisoki republikanski saveznici predsednika Trampa su kritikovali tarife kao potez koji preti da dovede do medjunarodnog trgovinskog rata. Adams, medjutim, navodi da će efekat tih tarifa na američku ekonomiju biti ograničen.\n“Direktni uticaj uvoznih tarifa na čelik i aluminijum na američku ekonomiju će verovatno biti relativno mali. Tipični američki potrošač ne koristi previše čelika ili aluminijuma u bilo kojoj datoj nedelji pa verovatno neće primetiti razliku u ceni.”\nMark Smit, izvršni direktor Termaksa kaže da bi automobilske kompanije poput njegove morale da razmisle gde će poslovati.\n“To nas navodi da se pozabavimo situacijom, odnosno da ako cena našeg materijala poraste za 25 posto, naravno ja ću kao biznismen morati da razmotrim da li bi za mene bilo jeftinije da poslujem na nekom drugom mestu.”\nVrednost američkih berzanskih indeksa je porasla u ponedeljak jer investitori i dalje računaju da će predsednik Tramp odustati od tog predloga.


Slobodna Zona u Nišu i Vranju: Projekcija filma „Požar na moru“ i tribina\nUrban BUG :: Magazin :: Art Area :: Slobodna Zona u Nišu i Vranju: Projekcija filma Požar na moru i tribina\nLokacija: Niš, Vranje\nFilmski festival Slobodna Zona, u saradnji sa Grupom 484, poziva sve zainteresovane Nišlije i Vranjance večeras i sutra na besplatne projekcije filma „Požar na moru“ i prateću tribinu koja pokreće temu migrantske krize u svetu. Događaj će biti organizovan u Nišu 6. juna s početkom od 19h u Niškom kulturnom centru i u Vranju 7. juna od 17h u Američkom kutku Narodne biblioteke “Bora Stanković”.\nItalijanski dokumentarni film „Požar na moru“ Đanfranka Rozija, dobitnik Zlatnog Medveda na filmskom festivalu Berlinu 2016, fantastično je kinematografsko ostvarenje koje skida medijsko-senzacionalističku masku sa najveće tragedije u savremenoj istoriji još od Holokausta i otkriva ljudsku stranu akuelnog izbegličkog problema. Radnja filma smeštena je na italijanskom ostrvu Lampeduza, koje je 90-ih godina postalo metafora najmasovnijeg i najsmrtonosnijeg tranzita stotine hiljada muškaraca, žena i dece ka Evropi.\nUčesnici razgovora, biće filozof Ivan Milenković, koordinator programa Grupe 484 Robert Kozma i studenti Filozofskog fakulteta u Nišu.\nNamera organizatora je da na ovaj način omogući javnosti dublji uvid u tragičnu i komplikovanu sudbinu afričkih i bliskoistočnih migranata, ali i domaćeg stanovništva u susretu sa ljudskom patnjom. Kroz različite uglove pristupa ovoj temi učesnici će pokušati da odgovore na pitanje – postoji li održivo rešenje za izazove koje donose aktuelni procesi migracija? Razmatraće se humanitarni pristup migracijama, ali i pravni okviri, integacijske politike, praktični rad i angažman prilikom prihvata izbeglica i migranata, kao i obrada teme migracija u medijima.\nProjekcija filma biće prikazana u okviru Turneje festivala Slobodna Zona, koja ovog proleća posećuje 50 gradova u Srbiji. Najbolji igrani i dokumentarni filmovi od kraja aprila prikazani su u preko 30 mesta, a do kraja juna priliku da pogleda ostvarenja za koja se tokom festivala održanog u novembru, u Beogradu, Novom Sadu i Nišu tražila karta više, imaće i publika u Vrnjačkoj Banji, Obrenovcu, Irigu, Paraćinu, Smederevu, Šapcu, Prokuplju, Sremskoj Mitovici, Valjevu, Odžacima, Inđiji, Požarevcu, Mladenovcu, Bajinoj Bašti i Boru. Raspored projekcija po gradovima možete pogledati ovde.


Srbi sa Kosova u delegaciji Beograda\nKosovski Srbi će biti u delegaciji Beograda na pregovorima o budućem statusu Kosova. Srbi sa Kosova će iskoristiti svoje pravo da kažu šta žele u pregovorima o statusu, a svoje interese braniće preko delegacije zvaničnog Beograda, kaže za Radio Slobodna Evropa Goran Bogdanović, zvaničnik “Srpske liste za Kosovo i Metohiju”:\n“Naravno, i kosovski Srbi se moraju pitati oko rešavanja budućeg statusa Kosova i mi smo tu faktički saglasni da naš glas mora da se čuje u delegaciji zvaničnog Beograda. Znači, kada budu pregovori između Pristine i Beograda kosovski Srbu će sigurno biti u delegaciji Beograda i oni će tada svoje interese i svoje zahteve ispoljavati preko te delegacije”.\nTokom nedavne posete Prištini, američki podsekretar za politička pitanja Nikolas Berns pozvao je albanske lidere da budu jedinstveni i naglasio kako i kosovski Srbi moraju biti deo pregovora, a da od njih zavisi u čijoj će delegaciji biti. Iako u Srpskoj listi, koju čine predstavnici ogranaka političkih stranaka iz Srbije, ima pojedinačnih mišljenja da Srbi treba sa sastave posebnu delegaciju, Ranđel Nojkic, zvaničnik Liste, ističe kako je donet jedistven stav:\n“Pre koji dan, kada smo održali sastanak poslanika Srpske liste, tada su svi izneli svoj stav da, ukoliko postoji jedistveni stav, niko ne sme da odstupi od tog stava i da će, ukoliko neko ima drugačije mišljenje, moći da govori samo u svoje lično ime. Tako da kažem da se tu približavamo nekom jedinstvenom stavu, najverovatnije će biti jedinstvena lista u delegaciji Beograda.”\nSrpski predstavnici kažu kako će u razgovorima o budućem statusu zahtevati da se preduzmu konkretni koraci na poboljšanju životnih uslova srpske zajednice. Prema rečima Bogdanovića, od institucija Kosova i albanske strane tražiće se garantovanje osnovnih prava:\n“Mi smo spremni za takvu vrstu razgovora iz prostog razloga što ne želimo da ovde situacja više bude onakva kakva trenutno vlada. Želimo pre svega razvoj demokratije i ljudskih prava i ono što je najbitnije, mi želimo da Kosovo i dalje bude u sastavu Srbije, kao što je u rezoluciji 12 44.”\nNojkić kaže da je u ovom trenutku za Srbe najvažnije da se nastavi ispunjenje standarda, a posebno proces decentralizacije:\n“Mislim da bi trebalo da se otpočne sa razgovorom o decentralizaciji I sprovođenju ostalih standarda iz prostog razloga da se pokaže spremnost međunarodne zajednice da će ona istrajati u sprovođenju standarda i u stvaranju suštinske decentralizacije. To bi na izvestan način dalo samopouzdanje Srbima da će se dogovoreno i ispoštovati.”\nPrema rečima političkih predstavnika kosovskih Srba, potrebno je da u što skorije vreme najrelevantniji faktori Srba sa Kosova i vlasti u Beogradu naprave zajedničku strategiju. Ocenjuje se da su budući razgovori o statusu Kosova od presudnog značaja za srpsku zajednicu, jer od tog procesa zavisi uspeh povratka raseljenih lica, ali i opstanak Srba.


Odloženo ročište o pokušaju državnog udara u Crnoj Gori\nHapšenje osumnjičenih za pokušaj državnog udara u Crnoj Gori, 16.oktobra 2016.\nViši sud u Podgorici odgodio je za 24. maj zakazano ročište na kome je trebalo da ispita i ocijeni zakonitost optužnice protiv četrnaest osoba optuženih da su planirali teroristički napad 16. oktobra prošle godine, prenose lokalni mediji.\nPrema pisanju medija, sudija specijalnog odjeljenja podgoričkog Višeg suda, Dragoje Jović, odgodio je ročište na zahtjev advokata odbrane koja su saopštili da se nisu imali vremena upoznati sa sadržajem dokaza.\nJović je objasnio da nema uslova da se ročište održi jer su branioci okrivljenih tražili kopiranje spisa predmeta, navodeći da je riječ o obimnom materijalu smještenom u 27 registratora, te da nije bilo moguće kopirati spise.\nRočištu je prisustvovalo osmoro okrivljenih, ne i lideri DF-a, rekao je sudija Jović, objašnjavajući da jednome od njih, Andriji Mandiću, poziv nije mogao biti uručen na kućnoj adresi “zbog kućnih ljubimaca”, prenosi TV Vijesti.\nAdvokat optuženog lidera DF Andrije Mandića, Miroje Jovanović, rekao je novinarima nakon odluke Višeg suda, vjeruje da će odbrana uspjeti da obore optužnicu koju je opisao “gramatički neispravnom”, sa “rečenicama van konteksta” i bez dokaza.\n“Međutim, spis je obiman. To je spis koji je specijalni tužilac krio od odbrane šest mjeseci, o čemu postoje službene bilješke”, rekao je Jovanović.\nOn je izrazio očekivanje da će odbrana dobiti spise predmeta u narednih nekoliko dana, kako bi mogla da ospori optužnicu za navodni pokušaj državnog udara.\n"Dakle, ukoliko zaista dobijamo spise kao što je sud naveo u narednih nekoliko dana, mi ćemo biti u mogućnosti da s pravne strane jednim skromnim podneskom, na možda stotinak strana, za početak u cjelosti osporimo ono što se zove optužnica za takozvani državni udar", rekao je Jovanović.\nMandićev advokat rekao je da njegov branjenik, kao ni advokati odbrane, nisu obavezni prisustvovati pripremnim ročištima.\nPored dvojice lidera i vozača opozicionog Demokratskog fronta, optužnicom Specijalnog tužilaštva obuhvaćeni su Rusi Eduard Šišmakov i Vladimir Popov, bivši šef srpske žandarmerije, Bratislav Dikić i još osam državljana Srbije, od kojih će se dvojici suditi u toj zemlji.\nCrnogorski zvaničnici u više navrata su optužili Rusiju da stoji iza pokušaja državnog udara i planiranja ubistva bivšeg premijera, Mila Đukanovića, što Kremlj negira, istovremeno podržavajući političke snage koje se protive članstvu Crne Gore u NATO.


Radijatori od sutra topli 24 sata - Ozon Media\nOd strane Ozon 18.12.2019. 1 komentar\nSremska Mitrovica – Narednih dana građanima Sremske Mitrovice koji su priključeni na gradski toplifikacioni sistem grejanja, toplotna energija će biti isporučivana neprekidno, tokom 24 sata.\nOvaj režim grejanja najavio je na današnjoj konferenciji za medije direktor JKP „Toplifikacija“ Slavko Sladojević.\nOn je na samom početku konferencije rekao da je danas 67. dan grejne sezone 2019/2020 i da većih problema u isporuci toplotne energije do sada nije bilo.\nPrema rečima Sladojevića, od Svetog Nikole, pa sve do sredine januara meseca u Sremskoj Mitrovici biće na snazi izmenjen režim daljinskog grejanja.\n„Kao i prethodnih godina Javno komunalno preduzeće „Toplifikacija“ je u dogovoru sa lokalnom samoupravom olučilo da promeni režim grejanja. Od 19. decembra do sredine narednog meseca, a sve u zaisnosti od vremenskih uslova, na snazi biće grejanje će raditi 24 časa”, rekao je Sladojević.\nKako je direktor dodao, ukoliko vremenske prilike to budu zahtevale „Toplifikacija“ će i nakon sredine januara raditi po izmenjenom režimu.\nPodsećanja radi, standardan režim podrazumeva grejanje radnim danima od 06 do 21 čas, a vikendom od 7 do 22 časa.\n“Grejna sezona za sada protiče u najboljem redu, većih pritužbi građna nije bilo. One koje su nam i upućene smo rešili, a mahom su bile pojedinačne i odnosile se na temperaturu u stanu, međutim naša merenja su pokazala da su iste neosnovane, odnosno da se temeratura kreće od 21 do 23 stepena Celzijusovih, što je u okviru gradske odluke”, objašnjava Sladojević.\nŠto se tiče programa poslovanja i planova za narednu godinu “Toplifikacija” će akcenat staviti na zamenu toplovodne mreže čiji su pojedini delovi stari preko 30 godina.\n“Svakako ćemo raditi na zameni magistralnog toplovoda. Oko 160 metara voda će biti zamenjeno u delu deponije koja se nalazi kod teretnog mosta na putu ka Mačvanskoj Mitrovici, a isti radovi nas očekuju i u naselju Orao. Zatim će se uraditi priključak za novi objekat Osnovne škole “Jovan Popović”. Što se tiče ostalih aktivnosti, radiće se i na automatizaciji podstanica”, rekao je Saldojević i dodao da će svi radovi biti finansirani sopstvenim sredstvim “Toplifikacija” i to u visini od oko 36 miliona dinara.\nTrenutno “Toplifikacija” greje oko 245.000 kvadrata što stambenog, što poslovnog prostora.\n“S obzirom na zahteve koje dobijamo od investitora planiramo da povećamo kvadraturu grejne površine za nekih 15.000 kvadrata, pa će tako na naš sistem biti prikačena zgrada za pripadnike snaga bezbednosti, već pomenuta škola i novi korisnici stambenog i poslovnog prostora”, objašnjava dalje direktor.\nSladojević je za kraj rekao da se cena grejanja neće menjati u narednom periodu, kao i da je naplata oko 95%. Za one koji imaju problema sa plaćanjem svojih računa, kao i prethodnih godina, postoji mogućnost reprograma duga.\nGrad i građani na istom zadatku\nMilos 18.12.2019. - 5:13 pm\nToliko dobro grejete da moram da ukljucim kvarcnu pec kad nam neko dodje u goste,glupo da im dajem cebe da se pokriju..


U Janji kod Bijeljine pronađeno 75 migranata – mojKontakt portal – Radio Televizija Kontakt\nU Janji kod Bijeljine pronađeno 75 migranata\nMigrantska kriza u Bijeljini ne jenjava. Više od 70 migranata, među kojima ima djece i beba, koji su jutros pronađeni, dokaz je da je situacija sve ozbiljnija.\nU Bijeljini je jutros pronađena grupa od 75 migranata, što je do sada najveći broj pronađenih migranata u jednom danu. Njih 67 su muškarci, pet žena, i dvoje djece, od kojih i jedna beba. Ova lica predata su službenicima granične policije na dalje postupanje.\nIz policije strahuju da će situacija biti sve teža i da će to dodatno opteretiti Policijsku upravu. Načelnik Policijske uprave Bijeljina, Žarko Ćosić, smatra da je do ovoga došlo zbog neodgovornosti nadležnih u samom početku, koji nisu ozbiljno shvatali veličinu ovog problema.\n“Ono što policijska uprava Bijeljina radi u ovom momentu jeste da na sve načine pokušavamo spriječiti da migranti ulaze u grad, jer su tu u kontaktu sa ljudima, a za njih ne znamo kakvog su zdravstvenog stanja, da li su nosioci nekih bolesti, da li su mozda evidentirani kao teroristi ili pripadnici nekih jedinica koji su bili u ratu. Tu dolaze ljudi za koje ne znamo ništa, nemaju ni ime ni prezime,” rekao je Ćosić.\n“Pronašli su grupu od 75 lica za koje je provjerama utvrđeno da se radi o ilegalnim migrantima bez identifikacionih dokumenata, iz Irana, Pakistana i Bangladeša,” potvrdila je Spomenka Nenić, portparol PU Bijeljina.\n“Na ovu činjenicu mi smo zaista upozoravali, s obzirom da je Republika Srbija liberalizovala vizni režim sa Iranom i sada imamo situaciju da građani Irana mogu bez ikakvih poteškoća da ulaze u teritoriju Republike Srbije. Sa druge strane takođe apelujemo na građane, s obzirom da postoji informacija sa terena, da se bave prevozom nelegalnih migranata, da je to krivično djelo krijumčarenja ljudi za koje može da se odgovara i za koje se ide u zatvor,”rekao je Miloš Stevanović, menadžer Grada Bijeljina.\n“Na način koji je opšte poznat, a to je da ćemo da pružimo tim ljudima maksimalnu podršku, u vidu hrane, pomoći, zdravstvene njege prije svega i da ćemo im objezbjediti transport prema Sarajevu. Mi molimo i apelujemo na građane da ne dolaze u fizički kontakt sa ovim ljudima, dok ih ne pregledaju nadležne službe, s obzirom da oni dolaze iz podneblja gdje vladaju bolesti na koje mi ovdje nismo navikli, tako da to potencijalno može da bude problem. Što se tiče djece mi ćemo posebno voditi računa, pružićemo maksimalnu podršku, zdravstvenu zaštitu i ukoliko toj djeci bude nešto bilo potrebno, primićemo ih u naše zdravstvene ustanove, nema problema u vezi sa tim,” kaže Stevanović.\nStevanović apeluju na državne institucije da se uključe aktivnije u čuvanje granice jer situacija postaje sve komplikovanija i stanje je alarmantno. Iz Gradske uprave kažu da će pružiti svu potrebnu podršku policiji, uključujući i finansijsku.\nPomjeren termin koncerta Ane Bekute i Marinka Rokvića u Banjaluci\nTomićević i Zorić osvojili svjetsku bronzu


Durent vodio SAD do zlata, SRBIJI SREBRO - Nova Borba\nKošarkaši Srbije Foto: OKS\nDurent vodio SAD do zlata, SRBIJI SREBRO\nKošarkaši Srbije nisu uspeli da prirede senzaciju, poraženi su od SAD 96:66 (19:15, 33:14, 27:14, 17:23) u finalu Olimpijskih igara.\nNa kraju, Srbija je osvojila srebrnu medalju, prvu olimpijsku za našu košarku od osamostaljenja i prvu posle 20 godina i Igara u Atlanti kada smo takođe bili drugi iza SAD.\nSAD su stigle do jubilarne 15. zlatne olimpijske medalje, treće uzastopne, a ukupno 18. odličja na Igrama. Karmelo Entoni postao je prvi košarkaš koji je osvojio tri uzastopna olimpijska zlata.\nIgrač utakmice Durent meč je završio sa 30 poena (10/19 iz igre), 4 asistencije i 3 skoka, a sjajno ga je pratio Demarkus Kazins koji je dominirao u reketu ostvarivši dabl-dabl sa 13 poean (3/5) uz 15 skokova.\nDvocifren učinak imao je još samo Klej Tompson sa 12 poena (2/6 tri), dok je u timu Srbije najefikasniji bio Nemanja Nedović koji je u završnici stigao do 14 poena (6/10).\nMilan Mačvan je postigao 11, Miloš Teodosić dodai devet, po sedam su ubacili Bogdan Bogdanović (0/7 tri) i Miroslav Raduljica, dok je šest ubacio Nikola Jokić.\nSrpski košarkaši su odlično ušli u meč, jakom odbranom su anulirali brzu igru SAD i solidnom ralizacijom diktirali tempo u prvih pet minuta (14:11). Međutim, usledio je pad u završnici prvog perioda što Amerikanci espresno koriste, preokreću na 19:15, a agresivnom odbranom u nastavku produžavaju seriju na 14:1 i "beže" na prvu dvocifrenu razliku (25:15).\nSrbija uspeva da se vrati u život koševima Kalinića i Markovića, ali tada se "zaleće" Durent i sa osam poena u nizu odvodi Amerikance na 33:20. Nije tu bio kraj, KD nastavlja da dominira, pogađa trojke, krade lopte, zakucava, te uz podršku Kazinsa i Irvinga odvodi SAD na 45:25, a poluvreme dobijaju sa nedostižnih 52:29.\nAmerikanci se nisu zaustavili u nastavku meča, popustili su malo u odbrani i omogućili Srbiji da lakše poentira, ali su u napadu postali i raznovrsniji. Iako je Durent stao i ubacio još samo nekoliko koševa, prostor su iskoristili su ga Džordž, Entoni, Džordan, Irving, Kazins koji su postepeno povećavali prednost do 30+, pa na 40+, ali su u samoj završnici stali, pa su na kraju slavili 96:66.\nBronzanu medalju osvojili su Španci koji su jedva dobili Austraiju 89:88, posle penal završnice i dosta sreće u poslednjih pet sekundi.


Evropski sud:Asvat ne može biti izručen SAD\nHarun Asvat, osumnjičeni za terorizam i saradnik radikalnog muslimanskog sveštenika Abu Hamze al Masrija, ne može biti izručen iz Velike Britanije u SAD, jer će time biti narušena njegova ljudska prava, saopštio je danas Evropski sud za ljudska prava.\nAsvat, koji tvrdi da boluje od šizofrenije, tražen je u SAD zbog planiranja uspostavljanja kampa za obuku islamista u mjestu Blaj u Oregonu.\nOn je tvrdio da bi zatvorskom kaznom sa kojom bi se suočavao u Americi - 50 godina bez mogućnosti uslovnog izlaska, bio prekršen član tri Evropske konvencije o ljudskim pravima, kojim se zabranjuje "nehuman ili degradirajući tretman".\nSud u Strazburu danas je saopštio da je saglasan sa Asvatom zbog njegovih problema sa mentalnim zdravljem.\nEvropski sud za ljudska prava objavio je danas svoju odluku nakon što je u aprilu prošle godine odgodio izjašnjavanje o ovom slučaju radi pribavljanja dodatne dokumentaciji o Asvatovim tvrdnjama o šizofreniji.


Stres testovi koje su provele Evropska centralna banka (ECB) i Banka Slovenije potvrdile su stabilnost slovenačkog bankarskog sistema, te istakli da bi slovenačke banke dobro poslovale čak i pod nepovoljnim ekonomskim scenarijima. Ipak, banke su pozvane da ostanu oprezne u post-Covid okruženju.\nS obzirom na izazove vezane za Covid, banke bi trebale nastaviti s pravilnom procenom i upravljanjem kreditnim rizicima, saopštila je u ponedeljak slovenačka centralna banka, Banka Slovenije.\nOvogodišnji “bottom-up” stres testovi ECB -a uključili su najveće slovenačke banke, NLB i NKBM. “Rezultati testova ukazuju na to da su banke zadržale snažnu otpornost čak i u hipotetičkim nepovoljnim scenarijima”, dodala je Banka Slovenije.\nCentralna banka je takođe ocenila stanje adekvatnosti kapitala u manjim slovenačkim bankama, podružnicama i državnoj izvozno-razvojnoj banci – SID banci. Rezultati testova pokazuju da su novčane količine banaka dovoljne da obezbede dobro poslovanje i po osnovnim i po nepovoljnim scenarijima.\nCentralna banka je takođe saopštila da su banke smanjile kreditni rizik u poslednje tri godine i smanjile izloženost tržišnim rizicima u odnosu na velike banke.\nBanke su ostvarile napredak u odnosu na rezultate stres testova za 2018. godinu. Uspešni pokušaji smanjenja nenaplative izloženosti i obuzdavanja operativnih troškova pomogli su u poboljšanju prosečnog položaja banaka. Pad stope kapitala bio je značajniji ove godine u odnosu na 2018. godinu, ali to je uglavnom rezultat promenjenih ekonomskih okolnosti. Kreditni i tržišni rizici ostavili su najjači negativan uticaj, navodi se u saopštenju.\nNLB i NKBM postigle su nešto iznadprosečne rezultate sa padom koeficijenta adekvatnosti kapitala u nepovoljnim scenarijima, uglavnom zbog dodatnih gubitaka kreditnog rizika i manjeg neto prihoda od kamata.\nKoeficijent običnog vlasničkog kapitala (CET1) dvije banke pao bi za 3 – 5,99 procentnih poena, isto kao i omeri većine velikih banaka u EU (39 od 89 ocenjenih u najnovijem stres testu ECB -a).\nTestovi su imali za cilj merenje kako bi pojedine banke prošle pod hipotetičkim osnovnim i nepovoljnim ekonomskim kretanjima u 2021-2023.


Dečiji brakovi ozbiljno kršenje prava devojčica\nBeograd, 7. mart 2021.\nPotpredsednica Vlade Republike Srbije i predsednica Koordinacionog tela za rodnu ravnopravnost Zorana Mihajlović poručila je danas da dečiji brakovi ostavljaju katastrofalne posledice na mentalno i fizičko zdravlje devojčica, ali i na društvo u celini.\nMihajlović je, povodom Međunarodnog dana žena, istakla da ne možemo a da se ne osvrnemo na pojavu koja predstavlja ozbiljnu povredu ženskih i dečijih prava, a to su rani i dečiji brakovi, naročito prisutni u romskoj zajednici.\nNa nama kao društvu je da stereotipe rušimo, a prakse koja su štetne menjamo, naglasila je ona i podsetila na to da je na inicijativu UNICEF-a i Koordinacionog tela, formirana Nacionalna koalicija za okončanje dečijih brakova, kako bi se kroz zajednička i koordinirana zalaganja unapredila prava dece, naročito one iz najugroženijih kategorija.\nPrema njenim rečima 56 odsto devojčica romske nacionalnosti se uda pre 18. godine, a svaka šesta pre navršene 15. godine, što ostavlja ozbiljne posledice po njihov život, jer prekidaju svoje školovanje, rano rađaju, što njih i njihove bebe izlaže brojnim zdravstvenim rizicima i stopi smrtnosti koja je duplo veća nego u opštoj populaciji, a neretko su izložene i nasilju u porodici i siromaštvu.\nKroz Nacionalnu koaliciju koju čine predstavnici resornih institucija, ali i udruženja koja se bave položajem Roma i Romkinja u društvu, radimo na tome da ovu pojavu koja utiče na zdravlje, obrazovanje i pravo na život bez nasilja iskorenimo, rekla je Mihajlović.\nOna je ukazala na to da je čak i pre izbijanja KOVID-19 epidemije, 100 miliona devojčica bilo u riziku od stupanja u dečiji brak u ovoj deceniji, uprkos značajnom smanjenju stope dečijih brakova u nekoliko zemalja.\nDirektorka UNICEF-a u Srbiji Dejana Kostadinova je rekla da prekid školovanja, izolacija od prijatelja i nedostatak mreža podrške, kao i povećanje siromaštva, ugrožavaju postignut napredak da se iskoreni ova štetna praksa.\nZbog toga moramo nastaviti sa zajedničkim naporima, na globalnom nivou ali i u Srbiji, da okončamo dečije brakove. Jedini način da se to uradi je sprovođenje efikasnih zakona i politika, obezbeđivanje pristupa zdravstvenim i ustanovama socijalne zaštite i mere podrške ugroženim porodicama, naglasila je Kostadinova.\nPrema njenim rečima, samo zajedničkim naporima možemo značajno umanjiti rizike za devojčice i osigurati da one ostvare svoje pune potencijale i svoje pravo na bezbedno i bezbrižno detinjstvo, kao i pravo na obrazovanje, zdravlje, i pravo na budućnost.


Schneider Electric predstavio rešenje objedinjenog kontrolnog centra koje omogućava nadgledanje i kontrolisanje procesa i performansi proizvodnje i distribucije vode od izvorišta do potrošača - Internet ogledalo\nYou are at:Home»News»Schneider Electric predstavio rešenje objedinjenog kontrolnog centra koje omogućava nadgledanje i kontrolisanje procesa i performansi proizvodnje i distribucije vode od izvorišta do potrošača\nBy Nina Kovacevic on\t 19.11.2021 News\nKorišćenje savremenih tehnologija i digitalizacija u cilju racionalnije potrošnje i smanjenja troškova glavni su trendovi u oblasti upravljanje vodama. Ipak, upravljanje proizvodnjom i distribucijom voda i otpadnih voda se često vrši iz različitih kontrolnih mesta čineći da oni koji kontrolišu proces nemaju sliku kompletnog proizvodnog procesa. Schneider Electric i AVEVA nude rešenje objedinjenog kontrolnog centra koje omogućava brze reakcije i odluke operatora, nadgledanje i kontrolisanje procesa i performansi proizvodnje i distribucije vode i otpadnih voda od izvorišta do potrošača.\n• Integracija postojećeg operativnog hardvera, softvera i IoT aplikacija sa inovativnom vizuelizacijom, izvornom podrškom za GIS, priduženom analitikom i kontrolom procesa.\n• Omogućava odluke bazirane na realnim informacijama.\n• Razdvojenost aplikacija čini da IT sloj ne stupa u interakciju sa OT sistemima koji se koriste za praćenje događaja, procesa i uređaja, što otežava izvršenje efektivnih prilagođavanja u preduzećima i industrijskim operacijama.\n• Sposobnost integracije sa IT i operativnim uređajima, aplikacijama i sistemima bez obzira na dobavljača, obezbeđujući potpunu povezanost; uključujući LORA i MQTT podršku za IOT aplikacije.\n• Multifunkcionalno upravljanje sa mogućnošću komunikacije između ljudi, uređaja i sistema.\n• Mobilne aplikacije dostupne za praćenje KPI-a, radne zadatke i održavanje opreme.\nOdrživost, dekarbonizacija, smanjenje uticaja na životnu sredinu i borba protiv nestašice vode su već dugo zastupljeni u osnovnoj korporativnoj strategiji u Schneider Electric-a. Uzimajući u obzir negativan trend klimatskih promena svaki dan, kompanija kontinuirano radi na minimiziranju sopstvenog uticaja na životnu sredinu. Takođe, blisko sarađuje sa klijentima i ekosistemom partnera kako bi razvili inovativna rešenja koja se bave globalnim izazovima u upravljanju energijom i vodnim resursima.\nSchneider Electric je posvećen ciljevima održivog razvoja (SDG), univerzalnom pozivu na akciju koji su pokrenule Ujedinjene nacije sa namerom da okončaju siromaštvo, zaštite planetu i osiguraju mir i prosperitet do 2030. godine. Kompanija je angažovana na postizanju 17 SDG kroz svoju osnovnu delatnost i svojih pet megatrendova održivosti: klima, cirkularna ekonomija, etika, zdravlje i pravičnost i razvoj.\nautomatizacija AVEVA digitalna transformacija objedinjeni kontrolni centar od izvorišta do potrošača proizvoda i distribucija vode rešenje Sajam voda Schneider Electric upravljanje energijom


Filmski festival od 19. do 21. novembra u Gračanici, Šilovu i Ranilugu - Radio Goraždevac\nFilmski festival od 19. do 21. novembra u Gračanici, Šilovu i Ranilugu\nDetalj iz filma `Nebesa` Srđana Dragojevića (Foto: FCS promo)\nZa tri dana festivala biće prikazana raznovrsna filmska osvarenja iz domaće i strane kinematografije, kao i dečji program.\n„Tokom trajanja festivala biće prikazano devet filmova i on je prilika za sve meštane naše opštine da ga posete“, rekao je za RTV Kim urednik filmskog programa u Domu kulture Gračanica Boban Jevtić.\nOn je dodao da su se ove godine potrudili da festival decentralizuju, pa će osim projekcija u Gračanici, publika u Ranilugu i Šilovu moći da isprati najnovije bioskopske hitove.\n„Ove godine festival organizujemo na punktovima gde smo ranije kroz projekat putujućeg bioskopa prikazivali projekcije. Tako 20. novembra imamo dve projekcije u Kulturno-prosvetnom centru `Božidar Mitrović Šandor` u Šilovu i 21. novembra još dve projekcije u Domu kulture `Radomir Popović` u Ranilugu“, kazao je Jevtić.\nNa svečanom otvaranju, 19. novembra u 21 čas, biće prikazan novi film Srđana Dragojevića „Nebesa“.\n„Takođe, ove godine akcenat je stavljen na premijere koje se prikazuju širom Srbije i sveta. Na otvaranju festivala na reperotoaru imamo i film za našu najmlađu publiku `Moje slatko čudovište`“, zaključio je Jevtić.\nU okviru domaćeg programa biće prikazan film „Toma“ u režiji Dragana Bjelogrlića, kao i „Vampir“ reditelja i scenariste Branka Tomovića. Od stranih filmova na ovogodišnjem repertoaru biće fimovi „Večni“, „Venom 2“ i „Mejnstrim“.\nUz naslov „Moje slatko čudovište“, najmlađima su namenjeni i filmovi „Nepopravljivi Ron“ i „Čarolija meseca“.\nSedmi Kosovo i Metohija međunarodni filmski festival (KMMFF) organizuju Dom kulture „Gračanica“ i Evropski kulturni forum uz pokroviteljstvo Ministarstva kulture Vlade Republike Srbije.\nSve projekcije biće organizovane uz poštovanje epidemioloških mera.


Prijedor24 - Više od informacije! Elektroprivreda RS: Struja ne poskupljuje, ali će računi biti veći\nHome / Vijesti / Elektroprivreda RS: Struja ne poskupljuje, ali će računi biti veći\nNijedno zavisno preduzeće iz sistema ERS-a nije podnijelo zahtjev Regulatornoj komisiji za energetiku za promjenom cijene električne energije, dakle poskupljenja električne energije neće biti, poručuju iz Elektroprivrede Republike Srpske.\nDodaju kako su oni društveno odgovorna kompanija koja neće dozvoliti još jedan udar na džepove građana Republike Srpske u narednom periodu. “Prosječna cijena električne energije za domaćinstva po kilovat času u proteklih šest mjeseci iznosila je 13,1 pfeninga i to je jedna od najjeftinijih cijena električne energije kako u regionu, tako i u Evropi. Elektroprivreda Republike Srpske i dalje će biti najjeftiniji ponuđač i siguran snabdjevač svih svojih kupaca”, kažu oni.\nPojašnjavaju kako se uvećanje cijene na računima za električnu energiju, od 0,7 odsto, ne odnosi se na cijenu električne energije. “Radi se o posebnoj naknadi koja ne predstavlja prihod Elektroprivrede Republike Srpske niti njenih zavisnih preduzeća.


159. "večiti" derbi: Crvena zvezda - Partizan 1:1 | Mondo Portal\n159 derbi Crvena zvezda Partizan 1 1 pregled TV Arena sport MONDO\n159. "večiti" derbi: Crvena zvezda - Partizan 1:1\nCrno-beli su poveli, crveno-beli izjednačili. Bilo je nervoze, oštrih duela, golova... Na kraju - remi!\nvečiti derbi derbi FK Crvena Zvezda Superliga fk partizan\nUPRAVO GLEDATE Litija u Podgorici: Sviće zora, baklje, masovnost 0 Info video Pre 3 h Pogledajte koliko ljudi je bilo u povorci u Podgorici u nedelju uveče. Nastavljaju se protesti zbog Zakona o slobodi...\nUpravo gledate Palma: Dačić je najpoznatiji Srbin posle Đokovića 23 Info video Pre 20 h Dragan Marković-Palma, predsednik Jedinstvene Srbije, koalicionog partnera SPS, ima ovakvo viđenje o prvom čoveku...\nUpravo gledate Lošmi Panda: Baka Prase je precenjen! 5 Potcenjeno / Precenjeno Pre 4 min Ovog puta u novoj epizodi Potcenjeno/Precenjeno pričali smo sa Lošmijem Pandom i pokušali da saznamo kako on...


Otvorena istraga o utakmici Zvezde i PSŽ – NovostiDana.rs\nU Francuskoj je otvorena preliminarna istraga zbog sumnje da je utakmica Pari Sen Žermena i Crvene zvezde u Ligi šampiona bila nameštena, saznaje agencija Frans pres iz izvora bliskih tom slučaju.\nFrancuski list Ekipe (L’Equipe) preneo je ranije danas da se sumnje izmedju ostalog odnose na „jednog srpskog rukovodioca kluba“ koji je u kladionici uložio ogromnu sumu novca na poraz sopstvenog tima.\nNavodno je ta osoba, prema pisanju lista, uložila gotovo pet miliona evra na poraz Crvene zvezde.\n„Jedan srpski rukovodilac se kladio na skoro pet miliona evra na poraz svog tima s pet golova razlike“, naveo je list.\nFudbaleri Pari Sen Žermena pobedili su 3. oktobra na Parku prinčeva Crvenu zvezdu sa 6:1, u drugom kolu Grupe C u Ligi šampiona.\nPreliminarnu istragu je otvorilo francuskog finansijsko tužilaštvo.\nDrugi izvor, koji je upoznat sa aferom, naveo je da je od Uefe stiglo upozorenje da će doći do nameštanja. Kako se navodi, evropski fudbalski zvaničnici su uoči utakmice saznali da se jedan čelnik beogradskog kluba, zajedno sa saučesnicima, priprema da uloži pet miliona evra na poraz, koji bi im doneo nekoliko desetina miliona.\nFrancuske kladionice nisu primetile da je bilo sumnjivog kladjenja.\n„Nikakva anomalija nije registrovana na tržištu kladionica, ni u partnerskim zemljama takozvane Grupe Kopenhagena koju čine 22 zemlje pretežno iz Evropske unije, kao ni u mreži lutrije“, saopštili su u francuski organi nadležni za nadgledanje igara na sreću.\nDrugi izvor blizak toj aferi, naveo je da postoji mogućnost da je kladjenje sprovedeno u nekim „egzotičnim zemljama“ u kojima je slaba kontrola, preneo je Frans pres.


Mali koraci, velike promene – Časopis InterFON\nBalkan je turbulentno područje Evrope, često interpretirano negativnim kontekstom kao „narodi koji prave probleme“. Međutim danas, kada je prošlo skoro dvadeset godina od sukoba na prostorima bivše Jugoslavije, može se reći da su zemlje u regionu dostigle stepen političke zrelosti i svesne su da je proces pomirenja na Balkanu jedan od najbitnijih političkih koncepata.\nJedan od ključnih izazova, osim procesa evropskih integracija, jeste suočavanje sa prošlošću. Proces pomirenja podrazumeva da građani u regionu, a ne samo članovi političkih elita, shvate koliko je ovaj proces bitan. Obrazovanje tu ima ključnu ulogu. Jedna od organizacija koja je shvatila koliko je bitno govoriti o ovom procesu mladima jeste „Omladinski odbor za obrazovanje“, a program koji organizuje ova organizacija naziva se „Omladinski ambasadori pomirenja“, koji ima za cilj da mladima iz Srbije, Bosne i Hercegovine, Makedonije i Kosova, kroz edukativni program pokaže kako se treba suočiti sa problemima iz prošlosti, kako ih treba prevazići i kako pospešiti saradnju među ovim teritorijama. Program, koji je održan u decembru 2014. godine, obuhvatao je tri osnovne teme: EU, istorija, proces pomirenja u regionu. Mladi ambasadori su imali prilike da prisustvuju predavanjima najvećih stručnjaka iz ove oblasti i da kroz argumentovane rasprave diskutuju o regionalnim problemima.\nUz sve teškoće sa kojima se suočavaju zemlje regiona, proces pridruživanja Evropskoj Uniji i politika pomirenja predstavljaju ključne političke koncepte, od kojih nijedna zemlja, bez obzira na različite stepene u procesu približavanja Evropskoj Uniji, neće odstupiti. Međutim da bi Balkan postao deo Evrope, prvo mora poraditi na međusobnom dijalogu i ekonomskoj saradnji. Podizanje nivoa političke kulture, kolektivno osvešćivanje i napuštanje politike koja je zasnovana na predrasudama „mi vs. oni“, podrazumeva dug proces koji se ne može dogoditi odmah, ali mora da postoji volja naroda da se problemi koji su povezani sa događajima iz prošlosti prevaziđu. Samo na taj način Balkan će uspeti da se pomiri ne samo sa samim sobom, nego i sa ostatkom sveta.\nProstoru Balkana je potreban duh mladih ljudi koji su spremni da zajedno gledaju u budućnost, a da događaje iz prošlosti ne zaborave, ali oproste jedni drugima, kako bi zajedno napredovali, ne samo na nivou država, već kao čitav regoion. Mladi ambasadori pomirenja su spremni da ove izazove prihvate i svesni su činjenice da tolerancija, saradnja i dijalog nisu samo apstraktne ideje, već konkretna sredstva koja će učiniti da svest o miru građani Balkana shvate kao uslov bez koga nijedna država ne može napredovati.\nBy: Katarina Ćuković


Dani Beograda 2016: Prolaznici - Cile Beogradu\nNaslovna » Izlasci » Izložbe » Dani Beograda 2016: Prolaznici – Cile Beogradu\nAh Neša 16. april 2016. Izložbe Postavite komentar\nU utorak, 19. aprila od 19.00, u centralnom holu Doma Narodne skupštine (Trg Nikole Pašića 13), predsednica Skupštine Maja Gojković otvoriće izložbu radova Milana Cileta Marinkovića.\nJedan od najeminentnijih srpskih slikara Cile Marinković imao je jasno ispoljenu likovnum fizionomiju kroz logičnu nit stvaralačkog razvoja. Uvršten je među najznačajnije nosioce savremenog slikarstva kod nas.\nDobitnik je mnogobrojnih prestižnih priznanja, a svoja dela izlagao je na više od sto samostalnih i oko dve stotine pedeset grupnih izložbi u Srbiji i regionu, Francuskoj, mnogim evropskim zemljama i SAD.\nS obzirom na to da Cile Marinković od 1992. godine paralelno s Beogradom živi i radi u Parizu i s velikim uspehom reprezentuje naše slikarstvo i kulturu, ova izložba je prirodan nastavak njegove bogate izlagačke aktivnosti. Istovremeno to je doprinos našoj kulturi – da se opus ovog značajnog slikara i njegovo stvaralaštvo predstavi najširoj javnosti.\nCeo program ovogodišnje manifestacije Dani Beograda pogledajte OVDE. (danubeogradu.rs)\nTagovicile marinković dani beograda dom narodne skupštine izložbe slike\nPrethodni Praćenje slobodnih parking mesta na Vračaru\nSledeći Beogradska tvrđava: Proleće uz zanate


NEMA DOGOVORA: Poljoprivrednici blokirali granicu sa Rumunijom – Net.hr\nNEMA DOGOVORA: Poljoprivrednici blokirali granicu sa Rumunijom\nAutor: Net.hr 21:48 30.08.2013\nPutevi će biti blokirano do ponedeljka i sastanka sa Vučićem\nPoljoprivrednici su večeras blokirali granicu prema Rumuniji kod Vršca, saznaje Trojka.\n“Danas smo imali sastanak sa ministrom Ljajićem i pregovori nisu urodili plodom“, rekao je za Trojku jedan od poljoprivrednih proizvođača koji već nekoliko dana protestuju zbog nepovoljnih uslova i niskih otkupnih cena suncokreta. Kako saznajemo, poljoprivrednici ce noćas blokirati sve prilaze Pančevu i Vojvodini.\nU ovom trenutku u toku je sastanak poljoprivrednika u Pančevu koji je zatvoren za medije. Kako Trojka nezvanično saznaje, na sastanku je po dva predstavnika poljoprivrednika iz svakog naseljenog mesta i oni se dogovaraju se šta će noćas da rade i da li će puteve i gradove držati u blokadi sve dok se ne završi sastanak sa prvim potpredsednikom vlade Aleksandrom Vučićem koji je zakazan za ponedeljak u 09 sati u Vladi Srbije.\nAleksandar Vučić blokada puteva rasim ljajuć


Blic: Ana Brnabić na sastanku Bilderberške grupe – NovostiDana.rs\nBlic: Ana Brnabić na sastanku Bilderberške grupe\nPredsednica Vlade Srbije Ana Brnabić učestvuje na godišnjem sastanku Bilderberške grupe u Torinu, piše dnevni list „Blic“ u izdanju od subote 9. juna.\nKako je navedeno, to je prvi put da je neko iz Srbije pozvan na okupljanje te grupe, koja se smatra svetskom vladom u senci i kojoj se pripisuju mnoge važne odluke koje su izmenile mapu svetske politike.\nSkup traje do 10. juna i održava se u Torinu uz prisustvo 23 zemlje, a predsednica Vlade Srbije je medju 130 ljudi koji će iza zatvorenih vrata razgovarati o tema medju kojim je i liderstvo SAD, Rusija, populizam u Evropi…\nSvi sastanci koji će se tokom tri dana dešavati u Italiji su apolutno tajni, a učesnicima je zabranjeno da uopšte govore o bilo čemu što će se tamo dešavati.\nPored Ane Branbić najavljeno je i učešće generalnog sekretara NATO Jensa Stoltenberga i premijera Holandije, Belgije, Estonije.\nTramp usamljen u predlogu da se Rusija vrati u G7


Delegacija Skupštine APV na plenarnom zasedanju komiteta AER - Skupština Autonomne Pokrajine Vojvodine\nPored jesenjeg plenarnog zasedanja u Sloveniji, delegacija Skupštine APV učestvovala je i na tematskim radnim sastancima o globalnim ciljevima održivog razvoja Ujedinjenih nacija, kao i na konferenciji ”Kohezija i kontrastne realnosti regiona”.\nPotpredsednik Skupštine APV Damir Zobenica, koji je i potpredsednik Skupštine evropskih regija, izvestio je članove AER-a o uspešno održanoj Letnjoj akademiji, koju je Skupština APV u sadradnji sa AER-om organizovala od 1. do 5. jula ove godine.\nOn je naglasio da je ovogodišnja akademija okupila više od 100 mladih učesnika iz čitave Evrope koji su imali priliku da učestvuju na predavanjima i radionicama, razgovaraju o svom viđenju evropske budućnosti i perspektive, da u sklopu programa OPENS-a učestvuju u kreativnim i zabavnim sadržajima i na taj način upoznaju Evropsku prestonicu mladih za 2019. godinu, kao i da posete Exit festival i Sremske Karlovce.\n„Smatram da smo u potpunosti ostvarili cilj koji smo postavili, a to je da, pored uspostavljanja kontakata, sklapanja prijateljstava i zabave, uspemo kod mladih da probudimo potencijal kojim će dati snažan doprinos društvenoj transformaciji. To će im biti od velike pomoći pri suočavanju sa izazovima na putu ka građenju bolje i perspektivnije evropske budućnosti“, ocenio je potpredsednik Zobenica.\nPotpredsednica Skupštine APV Snežana Sedlar učestvovala je u radu Komiteta 1 AER, koji se bavi regionalnim razvojem i ekonomijom. Pozivajući regije članice da prisustvuju Regionalnom poslovnom forumu koji Skupština APV organizuje zajedno sa AER-om u Novom Sadu od 1. do 4. oktobra ove godine, ona je izrazila zadovoljstvo što se AP Vojvodina pokazala kao pouzdan partner i dala drugim regijama članicama pozitivan primer rada u okviru ove evorpske asocijacije. Prema njenim rečima, izuzetno je važno to što se ovaj Forum održati paralelno sa održavanjem Međunarodnog sajma ”Lorist” u Novom Sadu, što učesnicima pruža dodatne mogućnosti za ostvarivanje kontakata i stvaranje partnerstva sa brojnim privrednim subjektima koji će učestvovati na ovom Sajmu.\nU okviru rada Komiteta 3 AER, koji se bavi kulturom, obrazovanjem i mladima, potpredsednica Skupštine APV Aleksandra Đanković, koja je i potpredsednica ovog komiteta, razgovarala je sa učesnicima o planovima rada u narednih godinu dana. Ona je istakla da će Komitet 3 i dalje raditi na pružanju snažne podrške mladima da se uključe u društvene procese i procese odlučivanja, kako bi bili u prilici da sami grade svoju budućnost. Đankovićeva je naglasila i veliki doprinos AER-ove Mreže mladih koji svojim zalaganjem doprinose ostvarivanju dogovorenih ciljeva ovog Komiteta i organizacije.\nO predstojećim aktivnostima AER-a, kao i o do sada realizovanim projektima, tokom plenarnog zasedanja govorili su predsednik Skupštine evropskih regija Magnus Berntson, generalni sekretar AER-a Metju Mori, kao i ostali predstavnici komiteta i drugih radnih tela ove evropske mreže, a učesnicima se obratila i predstavnica Generalnog direktorata za demokratiju Saveta Evrope Alina Tatarenko.\nSkupština evropskih regija (AER) je najveća mreže evropskih regija koja okuplja više od 150 regiona iz 30 zemalja, kao i 15 međunarodnih organizacija. AP Vojvodina je aktivni član AER-a od 2002. godine i ima izuzetno zapaženu ulogu u njenom radu.